title: Itävallan valtiosopimus

text: Itävalta oli osa kansallissosialistista Saksaa vuosina 1938–1945 ja näin olleen osapuoli toisessa maailmansodassa. Sodan päätyttyä Euroopassa keväällä 1945 Itävalta jaettiin Saksan tavoin Yhdysvaltain, Neuvostoliiton, Britannian ja Ranskan hallitsemiin miehitysvyöhykkeisiin. Vuosikymmenen kuluttua Itävallan hallitus allekirjoitti neljän miehittäjävaltion kanssa valtiosopimuksen, joka palautti maan suvereniteetin, itsenäisyyden ja demokratian, lisäksi muun muassa kielsi taloudellisen ja poliittisen yhdistymisen Saksan kanssa sekä lakkautti natsistiset ja muut fasistiset järjestöt. Sopimus tunnusti myös täydet kansalais-ja kielelliset oikeudet sloveeni-ja kroaattivähemmistölle Kärntenin, Burgenlandin ja Steiermarkin osavaltioissa


title: Itävallan valtiosopimus

text: Wienin Belvederen linnassa valtiosopimuksen allekirjoittivat liittoutuneiden valtioiden ulkoministerit, miehitysjoukkojen komentajat sekä Itävallan ulkoministeriSopimuksen seurauksena viimeiset miehitysjoukot poistuivat maasta 25. lokakuuta 1955. itävallan parlamentti lisäsi perustuslakiinsa kohdan (9. pykälä) pysyvästä puolueettomuudesta 26. lokakuuta 1955 joka kieltää sotilaallisen liittoutumisen ja vieraan valtojen sotilasyksikköjen läsnäolon Itävallan maaperällä ja kieltää Itävallan liittymisestä sotilasliittoihin Tämän ensimmäinen vieraista joukoista vapaan päivän vuosipäivä, 26. lokakuuta on Itävallan kansallispäivä. Puoluettomuutta ei varsinaisestim mainita valtiosopimuksessa.


title: Itävallan valtiosopimus

text: Itävallan pysyvä puolueettomuus säilyi myös silloin kun Itävalta liittyi Euroopan unionin vuonna 1995 kielto poliittisesta ja taloudellisesta yhdistymisestä Saksan kanssa lakkautettiin. Vuonna 1964, kuten myös 2008 sopimuksen yksityiskohtia täydennettiin ja kumottiin


title: Patsisi

text: Patsisi ("patšisi", "pachihi" ) on vanha intialainen lautapeli, jota on kutsuttu maan kansallispeliksi. Nimi juontuu intialaisesta sanasta, joka tarkoittaa kahtakymmentäviittä, joka on suurin silmäluku pelin pelaamiseen käytettävissä kaurikotilonopissa.


title: Patsisi

text: Pelistä on olemassa muunnokset "caupur" ja "tšausar". "Trouble" ja sen suomalainen klassikkoversio "Kimble" pohjautuvat patsisiin.


title: Patsisi

text: Pelaajia on kaksi tai kolme, ja neljä pelaajaa voivat muodostaa kaksi joukkuetta siten, että joukkuejäsenet istuvat vastakkain. Pelaajien tavoitteena on siirtää neljä pelinappulaa laudan ympäri vastapäivään ja takaisin sen keskustaan. Pelaaja aloittaa yhdestä ristin päädystä, "tsar conista". Kaurikotilot toimivat noppina: silmäluku määräytyy maahan suu ylöspäin pudonneiden kotiloiden perusteella. Jos vain yksi jää, tulos on 10 ja pelaaja saa uuden heiton. Jos 0, tulos on 25 ja pelaaja saa uuden heiton. Muuten tulos vastaa kotiloiden lukumäärää. Yhdellä vuorolla siirretään yhtä nappulaa tuloksen mukaisesti. Kun nappulalla on tehty kierros, se käännetään kyljelleen, minkä jälkeen sen voi siirtää laudan keskustaan vain tasasilmäluvulla keskikaistaa, eli kotipolkua, "tsaria", pitkin. Nappuloita vastaan voi hyökätä, mutta ne ovat turvassa syömiseltä X:llä merkityissä linnaruuduissa. Jos toinen pelaaja osuu samaan ruutuun toisen pelaajan nappulan kanssa, syöty nappula palautuu aloitusruutuun ja syöjä saa uuden heiton. Linnaruuduissa voi olla niin monta nappulaa kuin mahdollista. Jos ruudussa on samalta pelaajalta useampi nappula, vastustaja ei pääse ruudusta ohi muuta kuin saattamalla ruutuun yhtä monta tai useamman nappulan. Samassa ruudussa olevia nappuloita voi siirtää samaan aikaan kotiloiden silmäluvun mukaisesti.


title: Batkivštšyna

text: Yleisukrainalainen liitto "Batkivštšyna" (, myös "Isänmaa") on Julija Tymošenkon johtama ukrainalainen puolue. Se on perustettu 1999.


title: Batkivštšyna

text: Lokakuun 2014 parlamenttivaaleissa puolue sai 5,68 prosentin ääniosuuden ylittäen kuudenneksi suurimpana poliittisena puolueena viiden prosentin valtakunnallisen äänikynnyksen. Se sai 19 kansanedustajaa Ukrainan parlamenttiin. Puolue oli nousemassa myös Ukrainan viiden puolueen hallituskoalitioon.


title: Batkivštšyna

text: Tymošenko on johtanut puoluetta sen toisesta puoluekokouksesta, joulukuusta 1999 lähtien. Vuonna 2002 puolue muodosti Julija Tymošenkon ryhmittymä -vaalilistan, johon kuuluivat myös Tasavaltalaispuolue "Sobor" ja Ukrainan sosiaalidemokraattinen puolue ja Ukrainan konservatiivinen tasavaltalaispuolue. Lista sai 7,24% äänistä ja sijoittui neljänneksi.


title: Batkivštšyna

text: Vuoden 2004 presidentinvaaleissa Batkivštšyna tuki Viktor Juštšenkoa. Sen aktivistit osallistuivat aktiivisesti Oranssiin vallankumoukseen. Tymošenkosta tuli pääministeri ja Oleksandr Turtšynov nimitettiin Ukrainan turvallisuuspalvelun (SBU) johtajaksi.


title: Batkivštšyna

text: Puolueeseen liittyi vuonna 2005 Mihail Brodskyin Jablaka-puolue. Brodskyi kuitenkin erosi kannattajineen 2007 ja perusti uuden puolueen. Myöhemmin samana vuonna Bogdan Gubskyin Yhtenäinen Ukraina liittyi puolueeseen.


title: Batkivštšyna

text: Vuoden 2006 vaaleissa Julija Tymošenkon ryhmittymään kuului Batkivštšynan lisäksi vain Ukrainan sosialistinen puolue. Lista sai 22,3 % äänistä.


title: Batkivštšyna

text: Vuoden 2007 ennenaikaissa vaaleissa puolue sai 30,7 % äänistä ja sijoittui toiseksi. Tymošenkosta tuli uudelleen pääministeri. Hän oli myös ehdokas vuoden 2010 presidentinvaaleissa.


title: Batkivštšyna

text: Vuosina 2011–2012 puolueblokit olivat kiellettyjä. Kansan itsepuolustus -puolue liittyi Batkivštšynaan joulukuussa 2011.


title: Batkivštšyna

text:
Vuoden 2012 vaaleihin Batkivštšyna muodosti liiton johon kuuluivat Uudistusten ja järjestyksen puolue, Ukrainan kansanliike (Ruh), Arseni Jatsenjukin Muutosrintama, Ukrainan puolesta, Kansan itsepuolustus, Kansalaiskanta (, entinen Mahtava Ukraina) ja kristillissosiaalinen puolue. Ukrainan sosiaalidemokraattinen puolue erotettiin ryhmittymästä koska sitä syytettiin yhteistyöstä hallituksen kanssa. Yhteislistan nimeksi tuli Yhdistynyt oppositio - Isänmaa, ja se keräsi 25,6 % äänistä.
Uudistusten ja järjestyksen puolue ja Muutosrintama liittyivät myöhemmin Batkivštšynaan.


title: Batkivštšyna

text: Vuoden 2014 ylimääräisissä parlamenttivaaleissa puolueen kannautus romahti 5,68 prosenttiin, mutta se ylitti yhä viiden prosentin valtakunnallisen äänikynnyksen. Puolue sai yhteensä 19 kansanedustajaa Ukrainan parlamenttiin. Edustajista 17 kertyi puoluelistan saaman valtakunnallisen kannatuksen kautta. Lisäksi kaksi kansanedustajaa voitti paikan vaalipiiristään.


title: Oulun Kärppien SM-liigakausi 2014–2015

text: Oulun Kärppien SM-liigakausi 2014–2015 oli alkaessaan Oulun Kärppien 30. kausi jääkiekon SM-liigassa. Kauteen Kärpät lähti hallitsevana Suomen mestarina.


title: Oulun Kärppien SM-liigakausi 2014–2015

text: Kärpät voitti runkosarjassa 40 ottelua (31 varsinaisella peliajalla ja yhdeksän jatkoajalla), voittaen runkosarjan yhdeksän pisteen erolla Tapparaan. Runkosarjan voitto oli Kärpille historian kahdeksas ja toinen peräkkäinen. Runkosarjan paras pistemies oli Joonas Donskoi 49:llä pisteellään.


title: Oulun Kärppien SM-liigakausi 2014–2015

text: Pudotuspeleissä Kärpät voitti puolivälierissä Saimaan Pallon (4–1), välierissä JYPin (4–3) ja loppuottelussa Tapparan (4–3). Mestaruus oli Kärppien historian seitsemäs ja myös toinen perättäinen. Pudotuspelien pistepörssin voitti Joonas Kemppainen 24:llä pisteellään. Arto Laatikainen voitti pudotuspelien syöttöpörssin ja puolustajien pistepörssin. Pudotuspeleissä Iiro Tarkki torjui otteluita Kärppien maalivahdeista.


title: Oulun Kärppien SM-liigakausi 2014–2015

text: Edellinen kausi oli päättynyt Kärppien mestaruuteen. Runkosarjassa Kärpät teki voittoputki- ja piste-ennätyksen. Loppuottelusarja Tapparaa vastaan venyi historialliseen seitsemänteen otteluun, jossa Juhamatti Aaltonen ratkaisi mestaruuden Kärpille.


title: Oulun Kärppien SM-liigakausi 2014–2015

text: Jääkiekkolehden toimittamassa ”Toimittajien liigaveikkauksessa” kiekkotoimittajat ennustivat liigakauden mestaria, runkosarjan sijoituksia ja pelaajakohtaisten tilastojen voittajia. Kärppien mestaruutta veikkasivat Aamulehden Pekka Aalto, Iltalehden Tomi Salomaa, Ilta-Sanomien Jussi Paasi, Jatkoaika.comin Antti Wennström, Urheilulehden Ilkka Palomäki ja Urheilusanomien Sami Hoffren. Jokainen edellä mainituista ennusti Kärppien voittavan runkosarjan. Kärppien runkosarjan voittoon uskoivat myös MTV Sportin Antero Mertaranta, Nelonen Median Jani Alkio ja Yle Puheen Riku Salminen. Ainoastaan Helsingin Sanomien Heikki Miettinen ei uskonut Kärppien voittavan mestaruutta tai runkosarjaa.


title: Oulun Kärppien SM-liigakausi 2014–2015

text: Kuusi toimittajista uskoi Lauri Marjamäen valintaan kauden parhaaksi valmentajaksi. Pelaajista Ivan Huml oli ehdokkaana runkosarjan pistepörssin voittajaksi.


title: Oulun Kärppien SM-liigakausi 2014–2015

text: Jääkiekkolehti listasi ennen kauden alkua liigan 50 paras pelaajaa. Kärppien parhaaksi arvioitiin puolustaja Lasse Kukkonen, jonka sijoitus listalla oli toinen. Viidenkymmenen parhaan joukkoon mahtuivat myös hyökkääjä Mika Pyörälä (6.), hyökkääjä Ivan Huml (9.), hyökkääjä Juha-Pekka Haataja (12.), hyökkääjä Joonas Donskoi (15.), hyökkääjä Julius Junttila (29.), hyökkääjä Patrick Davis (38.), hyökkääjä Joonas Kemppainen (44.) ja puolustaja Ryan Glenn (49.). Nuorien talenttien listalle pääsivät Kärpistä Jesse Puljujärvi (1.) ja Sebastian Aho (5.).


title: Oulun Kärppien SM-liigakausi 2014–2015

text: Kärpät menitti maalintekovoimastaan viime kauteen verrattuna 35,5 pronsettia eli lähteneet pelaajat tekivät yhteensä 65 maalia. Viime kauteen verrattuna ainoastaan Vaasan Sport ja Tappara menettivät vähemmän maalintekovoimaansa. Lähteneistä pelaajista eniten maaleja oli tehnyt Ben Maxwell.


title: Oulun Kärppien SM-liigakausi 2014–2015

text: Ennen kauden alkua Kärpistä lähti kymmenen pelaajaa, joista kaksi oli maalivahteja, kolme puolustajia ja viisi hyökkääjiä. KHL:ään siirtyi kolme Kärppien pelaajaa. Kärppiin siirtyi ennen kauden alkua maalivahti, kaksi puolustajaa ja neljä hyökkääjää. Saapuneista pelaajista kolme tuli Saimaan Pallosta.


title: Oulun Kärppien SM-liigakausi 2014–2015

text: Oulun Kärpät voitti suomenmestaruuden toistamiseen kaudella 2014-2015. Finaalisarja venyi toistamiseen seitsemänteen otteluun Kärppien ja Tapparan välillä, kuten viime keväänä. Voittomaalin kyseisessä ottelussa iski vasta 17-vuotias Sebastian Aho, ajassa 81.00 maalivahti Metsolan jalkojen välistä. Kärpät pääsi illan päätteksi juhlimaan uusittua mestaruutta loppuunmyydyn Oulun Energia Areenan kanssa. Mestaruus on joukkueen seitsemäs sekä myös toinen peräkkäinen kauden 2013-2014 jälkeen. Tappara joutui tyytymään toiseen hopeamitaliin Kärppien voitettua myös kauden 2013-2014 finaalisarjan voitoin 4-3.


title: Oulun Kärppien SM-liigakausi 2014–2015

text: Kauteen lähdittäessä Kärppien pelaajabudjetti oli 3,2 miljoonaa euroa. Kärppien pelaajabudjetti oli liigakauden suurin: seuraavaksi eniten pelaajapalkkoihin käyttivät HIFK (3,0 miljoonaa) ja Rauman Lukko (2,8 miljoonaa). Pelaajien palkat mukaan luettuna Kärppien kulubudjetti oli 9 067 000 euroa, mikä oli myös eniten liigassa. Kaikkien SM-liigaseurojen yhteinen kulubudjetti oli 89 000 000 euroa.


title: Oulun Kärppien SM-liigakausi 2014–2015

text: Kärppien tulobudjetti oli 9,25 miljoonaa euroa. Tämä oli myös eniten liigassa, ainoastaan HIFK:n tulobudjetti ylitti yhdeksän miljoonaa euroa. Markkinointitulot toivat Kärpille viisi miljoonaa euroa, pääsylipputulot 2,5 miljoonaa ja muut tulot 1,75 miljoonaa euroa.


title: Oulun Kärppien SM-liigakausi 2014–2015

text: Kärppien tulostavoite oli 183 000 euroa. Parempaan tulokseen pyrkivät Espoo Blues ja Hämeenlinnan Pallokerho. HPK:n tulostavoite oli 273 000 euroa ja Bluesin 312 000 euroa. Nollatulokseen pyrkivät HIFK, JYP, Lukko ja Turun Palloseura. Liigaseurojen tulostavoite oli yhteensä lähes 1,5 miljoonaa euroa.


title: Oulun Kärppien SM-liigakausi 2014–2015

text: Seuralla ei ollut kauteen lähtiessä pitkäaikaista velkaa.


title: Inarin seurakunta

text: Inarin seurakunta on Inarissa Lapissa toimiva Suomen evankelis-luterilaisen kirkon seurakunta. Se kuuluu Lapin rovastikuntaan ja Oulun hiippakuntaan. Seurakunnassa oli vuoden 2013 lopussa noin 4 600 jäsentä ja henkilöstöä on vajaa kaksikymmentä. Kirkkoherrana toimii kesäkuusta 2015 lähtien Tuomo Huusko.


title: Inarin seurakunta

text: Inarin seurakunta on perustettu vuonna 1881, ja se on toiminta-alueensa perusteella Suomen suurin, noin 17 000 neliökilometriä. Seurakunnassa puhutaan suomen lisäksi inarin- ja pohjoissaamea.


title: Inarin seurakunta

text: Seurakunnan henkilöstöön kuuluu saamelaispappi, joka työskentelee koko saamelaisten kotiseutualueella. Alue kattaa Inarin, Utsjoen ja Enontekiön kunnat ja Sodankylän kunnasta Lapin paliskunnan alueen. Seurakunnalla on myös saamelaisdiakonissa, joka Inarin lisäksi työskentelee Vuotsossa Sodankylässä.


title: Inarin seurakunta

text: Seurakunnalla on neljä kirkkoa.


title: Inarin seurakunta

text: Kirkkojen lisäksi on seurakuntatalo Inarin kirkonkylällä ja leirikeskus. Seurakunnalla on hautausmaat Inarissa ja Ivalossa. Molemmat ovat niin sanottuja metsähautausmaita, erillään kirkoista. Sankarihaudat ovat Ivalon hautausmaalla ja Inarin kirkon vierellä. Inarin hautausmaalla on kullankaivajien hautausmaa-alue. Saariselän kappelin vierellä on uurnalehto.


title: Inarin seurakunta

text: Joulukuussa 2012 Inarin kirkkovaltuusto päätti lakkauttaa Inarin tunturipapin viran taloudellisesti syistä. Oulun hiippakunnan tuomiokapituli irtisanoi tunturipapin syyskuussa 2013. Monet seurakuntalaiset vastustivat viran lakkauttamista, ja erosivat protestiksi kirkosta eroakirkosta.fi-palvelun kautta.


title: Fafnir (auto)

text: Fafnir oli saksalainen automerkki, jota valmistettiin Aachenissa vuosina 1908–1926.


title: Fafnir (auto)

text:
Ensimmäisen maailmansodan aikana autotehdas ei valmistanut henkilöautoja sotaoloista johtuen. Vuonna 1920 Fafnir esitteli uuden 471-mallin, jossa oli 1 950 cm³:n moottori. Mallista oli tarjolla myös mekaanisesti ahdetulla moottorilla varustettu versio, jossa oli tehoa 27 kilowattia tavallisen mallin 22 kilowatin sijasta. 471-mallissa kuten kaikissa Fafnir-autoissa oli moottorina nelisylinterinen rivimoottori.
Fafnir-tehdas valmisti autoja käsityönä ilman liukuhihnaa vuonna 1925 vain noin 120 autoa kuukaudessa. Tehtaan kilpailukykyä haittasivat vanhentuneet tuotantomenetelmät, riittämätön osien standardisointi ja korkea autoverotus (ylellisyystuotteena).


title: Fafnir (auto)

text: Ulkomainen kilpailu lisääntyi 1920-luvulla, koska Saksa oli Yhdysvaltojen painostuksesta luopunut autojen tuontitulleista. Suhteellisen halvat amerikkalaiset autot, kuten T-Ford, tulivat Saksan automarkkinoille.


title: Fafnir (auto)

text:
Fafnir vastasi ulkomaisten mallien kilpailuun alentamalla omien automalliensa hintoja. Tuotantokustannukset eivät kuitenkaan olleet alentuneet, ja Fafnir myi autoja
alle tuotantokustannustensa. Sen seurauksena vuoden 1925 lopussa pankit ottivat velkaantuneen Fafnirin liiketoiminnan valvontaansa, ja vuonna 1926 yhtiö hakeutui konkurssiin.


title: Fafnir (auto)

text: Fafnirilla oli oma kilpa-ajotiimi jolla oli käytössään seitsemän autoa kuljettajineen, muun muassa Rudolf Caracciola. Yksi autoista ilmaantui Britanniassa kilpailemaan VSCC tapahtumissa.


title: Kiinalaispeli

text: Kiinalaispeli () on lautapeli, joka on lasten muunnos patsisi-pelistä.


title: Lanttilautapeli

text: Lanttilautapeli () on brittiläinen lautapeli ja pubipeli.


title: Jeesuksen ihmeteot

text: Jeesuksen ihmeteot tai Jeesuksen tunnusteot ovat evankeliumeissa esiintyviä kertomuksia Jeesuksen suorittamista yliluonnollisista teoista, ihmeparantamisesta, demonien riivaamien ihmisten vapauttamisesta, ihmeistä liittyen luonnonvoimiin ja kuolleista herättämisestä.


title: Jeesuksen ihmeteot

text: Evankeliumeiden mukaan Jeesus suoritti maanpäällisen elämänsä aikana ihmeitä kulkiessaan Galileassa ja Juudeassa. Ihmiset, jotka näkivät ihmeet, lähtivät suurin joukoin seuraamaan häntä. Seuraajia oli jopa 5000. Jeesusta myös epäiltiin ja pilkattiin evankeliumeissa ihmeteoista. Tulkintojen mukaan Jeesus teki suurimman osan ihmeistä myötätunnosta syntisiä ja kärsiviä kohtaan tai todistaakseen olevansa Jumalan Poika.


title: Jeesuksen ihmeteot

text: Antiikin aikana erilaisia ihmekertomuksia oli liikkeellä runsaasti, ja myös Vanhan Testamentin kertomuksissa ihmeitä tekevät mm. Mooses, Elia ja Elisa. Antiikin ihmisille ihmeet olivat siis todellisuutta. Ensimmäisellä vuosisadalla eläneille ihmisille uskominen Jeesuksen ihmeisiin sai heidät kääntymään kristinuskoon. Monille nykyajan ihmisille uskominen yliluonnollisiin ihmeisiin on kuitenkin ongelmallista.


title: Jeesuksen ihmeteot

text: Kristityille Jeesuksen ihmeisiin uskominen on keskeinen osa uskoa, ja ihmeiden teko on erottamaton osa Jeesuksen persoonaa ja toimintaa.


title: Jeesuksen ihmeteot

text: Apostoli Johannes kuvailee evankeliuminsa lopussa Jeesuksen teot sanoen, "On paljon muutakin, mitä Jeesus teki; ja jos se kohta kohdalta kirjoitettaisiin. luulen, etteivät koko maailmaan mahtuisi ne kirjat, jotka pitäisi kirjoittaa." Yhtenä ihmeellisenä asiana voidaan pitää Jeesuksen synnitöntä elämää, johon Heprealaiskirje viittaa ja kristinuskossa sillä on tärkeä rooli uskon kautta(sola fide) saatavassa vanhurskaudessa.


title: Jeesuksen ihmeteot

text: Teologit ovat useiden vuosisatojen ajan kiistelleet ihmekertomusten historiallisuudesta ja kannattajia on sekä puolesta että vastaan. Kriittisimpien teorioiden mukaan evankeliumeissa esitetty Jeesus on paljon muuta kuin todellinen, historiallinen Jeesus. Joidenkin näkemysten mukaan evankeliumien kuvaukset ihmeistä perustuvat joko vahvasti liioiteltuihin tai väärinymmärrettyihin silminnäkijäkertomuksiin tai ne on lisätty evankeliumeihin, jotta Jeesus voitiin rinnastaa kreikkalais-roomalaisessa kulttuurissa tunnettuihin ihmeidentekijöihin. Ihmekertomusten puolustajat pitävät kuitenkin näiden teorioiden perusteluita ja todisteita heikkoina.


title: Hansa (auto)

text: Hansa oli saksalainen automerkki, jota valmistettiin vuosina 1905–1961. Hansa oli osa Borgward-autotehdasta, joka sijaitsi Bremenissä. Autotehtaan muut automerkit olivat Borgward, Lloyd ja Goliath.


title: Hansa (auto)

text: Toisen maailmansodan jälkeen Borgward-autotehtaan tuotanto alkoi uudestaan. Vuonna 1949 tehdas esitteli ensimmäisen sodan jälkeen suunnitellun uuden saksalaisen auton Hansa 1500:n.


title: Hansa (auto)

text: Vuonna 1951 Borgward esitteli ison kuusisylinterisen Hansa 2400 -mallin, jonka valmistus alkoi seuraavana vuonna. Vuosina 1958-1961 Borgward-yhtymä valmisti pienehköä Hansa 1100 -mallia, jota se oli aiemmin vuodesta 1957 elokuuhun 1958 valmistanut Goliath 1100 -nimisenä.


title: Hansa (auto)

text: Vuonna 1961 loppui Hansan ja kaikkien muidenkin Borgward-yhtymän autojen valmistus. Tosin yhtymälle jäi vielä pesänselvityksen jälkeen varoja, joten konkurssi oli kyseenalainen. Borgwardin konkurssin jälkeen pienyritykset hankkivat varastoista osia ja kokosivat niistä vielä 487 autoyksilöä.


title: Alquerque

text: Alquerque espanjalaisten antama nimi lautapelille, jonka toivat maahan keskiajalla arabit Lähi-idästä.


title: Gomoku

text: Gomoku eli gobang on japanilainen lautapeli, jota pelataan go-nappuloilla.


title: Lloyd (auto)

text:
Lloyd oli vuosina 1950–1961 valmistettu saksalainen automerkki. Muut Borgwardin autotehtaan merkit olivat Borgward, Goliath ja Hansa. Tehdas sijaitsi Pohjois-Saksan Bremenissä ja sen virallinen nimi oli "Lloyd Motoren Werke GmbH".
Sodan jälkeen valmistetut Lloyd-autot olivat pikkuautoja, joissa oli kaksi- tai nelisylinterinen moottori. Kaikissa malleissa oli kaksitahtinen moottori vuoteen 1957 saakka, minkä jälkeen tehdas siirtyi nelitahtimoottoristen autojen tuotantoon. Kaikissa vuosina 1958–1961 valmistetuissa Lloyd-autoissa oli nelitahtinen moottori.


title: Lloyd (auto)

text: Pula-ajan sodanjälkeisessä Lloyd 300:ssa oli puukori. Teräskoriset Lloyd 400 -autot tulivat tuotantoon vuosina 1953–1954. Niitä myytiin Länsi-Saksassa melko paljon 1950-luvulla, Volkswagenin ja Opelin jälkeen kolmanneksi eniten.


title: Lloyd (auto)

text: Vuonna 1957 esiteltiin Lloyd Alexander, joka oli melko nykyaikainen pikkuauto. Siinä oli tavaratilan kansi, sisäänvedettävät kampi-ikkunat (liukuvien sijasta) ja nelivaihteinen täysin synkronoitu vaihteisto. Tehoa oli 18,5 kilowattia.


title: Lloyd (auto)

text:
Lloyd Alexander -mallilla on yhteys Suomeen, sillä auton maahantuoja Laatuvaunu kokosi Suomessa valmiista osista noin tuhat Lloyd Alexander -autoa.
Vuonna 1959 Borgward alkoi valmistaa Lloyd Arabellaa, jossa oli nelitahtinen vesijäähdytteinen 897 cm³ nelisylinterinen bokserimoottori. Moottorin teho oli 28 kW /4 800 (DIN). Suurin oli vääntömomentti 60,8 Nm /2 500. Moottorin oli suunnittellut Erich Übelacker.


title: Lloyd (auto)

text: Tehdas ajautui konkurssiin vuonna 1961.


title: Goliath (auto)

text:
Goliath oli vuosina 1928–1961 valmistettu saksalainen automerkki, yksi neljästä Borgwardin automerkistä. Muut merkit olivat Borgward, Hansa ja Lloyd. Tehdas sijaitsi Bremenissä.
Ensimmäiset Goliath-autot olivat kolmipyöräisiä autoja, keskikokoisia autoja ja kuorma-autoja. Ensimmäinen Goliath-merkkinen henkilöauto oli Goliath Pionier vuonna 1931. Siinä oli kolme pyörää ja yksisylinterinen moottori. Vuoteen 1934 mennessä Pionier-mallia oli valmistettu 4 000 kappaletta.


title: Goliath (auto)

text: Toisen maailmansodan jälkeen Goliath-henkilöautoissa oli tavallisesti etuveto, kaksi ovea ja pieni, usein kaksitahtinen vesijäähdytteinen moottori. Nelitahtisiin moottoreihin Borgward-tehdas siirtyi 1950-luvun loppupuolella.


title: Goliath (auto)

text:
Tekniikan Maailma 1/1958 esitteli Goliath 1100-mallia koeajossa. Goliath 1100:ssa oli 4-sylinterinen nelitahtinen moottori, ja sitä valmistettiin vuosina 1957–1958. Goliath-merkkiä ilmeisesti rasitti kaksitahtisten ja kolmipyöräisten autojen mielikuva kuluttajien silmissä, joten Goliath 1100 siirrettiin Hansa-merkin alle elokuusta 1958 lähtien.
Goliath rakensi myös pieniä kolmipyöräisiä pakettiautoja, esimerkiksi etuvetoisia Goliath Tempoja ja takavetoisia Goliath Goli Kastenwageneja. Niissä oli kaksisylinterinen kaksitahtinen rivimoottori, iskutilavuudeltaan 493 cm³, tehoa 11 kilowattia. Pieni moottori antoi vain 65 km/t huippunopeuden.


title: Goliath (auto)

text: Borgward-tehdas meni konkurssiin 1961, jolloin Goliath-autojen tuotanto päättyi.


title: Ratsastuksen maailmanmestaruuskilpailut

text: Ratsastuksen maailmanmestaruuskilpailut () ovat Kansainvälisen ratsastajainliiton FEI:n joka neljäs vuosi järjestämät ratsastusurheilun maailmanmestaruuskilpailut. Ensimmäistä kertaa ne pidettiin vuonna 1990. MM-kilpailut toimivat joidenkin lajien osalta myös olympiakarsintoina.


title: Ratsastuksen maailmanmestaruuskilpailut

text: Ratsastuksen maailmanmestaruuskilpailuissa on edustettuna kahdeksan FEI:n hallinnoimasta kymmenestä lajista. Mukana ovat esteratsastus, kouluratsastus, kenttäratsastus, matkaratsastus, reining, valjakkoajo, vikellys sekä vammaisratsastus. FEI:n lajeista hevospallossa ja tent peggingissä järjestetään omat maailmanmestaruuskilpailut.


title: Ratsastuksen maailmanmestaruuskilpailut

text:
Vuoden 2014 MM-kilpailuihin Ranskan Normandiassa osallistui 75 maata ja 971 kilpailijaa.Hopeaa
Pronssia


title: Ruxton

text: Ruxton oli vuosina 1929–1930 valmistettu amerikkalainen automerkki. Tehdas sijaitsi St. Louisissa. Ruxton oli toinen amerikkalainen etuvetoisia autoja valmistanut autotehdas. Samana vuonna 1929 hieman ennen Ruxtonia etuvetoisten valmistuksen aloitti Cord.


title: Ruxton

text:
Automerkki sai nimensä sijoittaja William V.C. Ruxtonin mukaan, vaikka hän ei vastoin perustajien toiveita tullutkaan autohankkeen rahoittajaksi. Vuonna 1929 autoja valmistui 200 kappaletta ja seuraavana vuonna 1930 niitä valmistui 300. Tuotanto kuitenkin päättyi äkillisesti marraskuussa 1930 pörssiromahduksen aiheuttamien rahoitusongelmien vuoksi.
Tiedot Ruxtonien tuotantomääristä vaihtelevat ja jotkut lähteet väittävät, että autoja tehtiin merkin 20 kuukautta kestäneen elinkaaren aikana kaikkiaan vain 96 kappaletta.. Yhdysvaltalaisen Classic Car Club of American "Approved Classics"-listan mukaan kaikki Ruxton-yksilöt ovat hyväksyttyjä klassikkoautoja.


title: Ruxton

text: Ruxonit olivat matalarakenteisia ja pitkiä autoja, eikä niissä ollut astinlautaa. Yritys varusti kaikki autoyksilönsä kapeilla "Woodlite"-etulyhdyillä, joiden valoteho ei kuitenkaan käytännössä täyttänyt keksijä William G. Woodin lupauksia. Nämä lyhdyt jäivät lyhytaikaiseksi villitykseksi vuodesta 1928 vain 1930-luvun alkuun asti, ja reproduktioiden löytäminen nykyaikana on jonkin verran haasteellinen tehtävä.


title: Benjamin Peltonen

text: Niclas Benjamin Peltonen (s. 15. huhtikuuta 1997) on suomenruotsalainen laulaja, joka tuli alun perin tunnetuksi kuvien jakopalvelu Instagramista, jossa hänen vuonna 2012 avaamallaan profiililla on yli 347 000 seuraajaa.


title: Benjamin Peltonen

text: Benjamin solmi toukokuussa 2014 levytyssopimuksen Warner Music Finland -levy-yhtiön kanssa. Hän julkaisi ensimmäisen singlensä ”Underdogs” 8. syyskuuta 2014. ”Underdogs” menestyi Suomessa kohtalaisesti sijoittuen muun muassa singlelistan kymmenenneksi. Maaliskuussa 2015 kappale soittolistattiin myös espanjalaiselle Los 40 Principales -radiokanavalle. Peltosen ensimmäinen EP "Square One" julkaistiin toukokuussa 2015.


title: Benjamin Peltonen

text: Yle Areenassa esitettiin kevään 2015 aikana Peltosesta kertova 20-osainen dokumenttisarjaa "Alaston päiväkirja: Benjamin Peltonen". Yle TV2 esitti saman nimisen pitkän dokumentin hänestä 3. toukokuuta 2015.


title: Benjamin Peltonen

text: Esikoisalbuminsa "Fingerprints" Peltonen julkaisi 15. huhtikuuta 2016. Albumi nousi Suomessa Suomen virallisen albumilistan 17. sijalle. Espanjan albumilistalla se nousi kolmanneksi.


title: Benjamin Peltonen

text: Syksyllä 2016 hän kilpaili MTV3-kanavan "Tähdet, tähdet" -kilpailussa, jossa kilpailijat esittävät viikoittain vaihtuvan musiikkigenren mukaisia kappaleita. Hän putosi kilpailusta juuri ennen semifinaalia, sijoittuen kilpailun neljänneksi.


title: Benjamin Peltonen

text: Elokuussa 2018 hän julkaisi ensimmäisen suomenkielisen singlensä, ”Naarmuja”. Kappaleella on mukana myös rap-artisti Ibe.


title: Underdogs

text: ”Underdogs” on kuvien jakopalvelu Instagramista tunnetuksi tulleen Benjamin Peltosen kappale hänen keväällä 2015 julkaistavalta EP:ltä "Square One". Warner Music Finland julkaisi kappaleen Peltosen ensimmäisenä singlenä 8. syyskuuta 2014. ”Underdogs” sai ensisoittonsa radiossa YleX-kanavalla perjantaina 5. syyskuuta 2014 ja se oli viralliseen julkaisuunsa saakka kanavalla soitossa yksinoikeudella. Kappaleen on säveltänyt, sanoittanut ja tuottanut Joonas Angeria.


title: Underdogs

text: Artisti on kuvaillut kappaleen olevan tunnelmaltaan positiivinen ja energinen. Hänen mukaansa sanoitus kertoo siitä, että ”vaikka tuntuisi siltä että ei kuulu joukkoon, niin voi päästä vaikka kuinka pitkälle”.


title: Cottereau

text: Cottereau oli vuosina 1891-1911 valmistettu ranskalainen automerkki. Veljekset Louis ja Henri Cottereau perustivat autotehtaan Ranskan Dijoniin vuonna 1891.


title: Cottereau

text: Ensimmäisessä Cottereaussa oli ilmajäähdytteinen 1272 cm³ V2-moottori, teho 3,5 kilowattia. Vuonna 1912 Cottereau-autotehtaan osti Construction Industrielles Dijonaises, joka lopetti Cottereau-automerkin jo seuraavana vuonna ja alkoi sen sijasta valmistaa uuden omistajan mukaan nimettyjä CID-autoja. Näiden CID-autojen valmistus kuitenkin loppui jo vuonna 1914 konkurssin myötä. Jäljellä olevista osista koottiin vielä muutama sata autoa konkurssipesän laskuun, jälleen Cottereau-merkkisinä.


title: Cottereau

text: Nimi Cottereau äännetään "kotteroo". Nimestä Cottereau tulee suomen kieleen sana "kottero", joka tarkoittaa huonokuntoista autoa.


title: Tänään on loppuelämäsi viimeinen päivä

text: Tänään on loppuelämäsi viimeinen päivä () on Ulli Lustin vuonna 2009 ilmestynyt, omaelämäkerrallisia aineksia sisältävä sarjakuvaromaani.


title: Gräf & Stift

text: Gräf & Stift oli itävaltalainen teollisuusyritys, joka valmisti autoja vuodesta 1902. Tehdas valmisti henkilöautoja vuoteen 1938 ja kuorma- sekä linja-autoja vuoteen 2001 asti, vuodesta 1971 osana MAN AG:ta.


title: Gräf & Stift

text: Gräf & Stift -tehtaan perustivat veljekset Carl, Heinrich ja Franz Gräf sekä Josef Hans Stift Wienissä vuonna 1902. Perustajista Franz Gräf oli jo vuonna 1897 valmistanut etuvetoisen auton "voituretten", jossa oli yksisylinterinen DeDion-moottori. Franz Gräfin valmistama autoyksilö on maailman ensimmäinen etuvetoinen auto.


title: Gräf & Stift

text: Tehdas valmisti kaksi- ja nelisylinterisiä autoja vuoteen 1907 saakka. Gräf & Stift -autot olivat ylellisiä ja kalliita.


title: Gräf & Stift

text:
1930-luvulla Gräf & Stift alkoi myös valmistaa kuorma-autoja ja linja-autoja. Vähitellen niiden tuotanto syrjäytti henkilöautojen tuotannon, joiden valmistus loppui vuonna 1938. Kuorma-autojen ja linja-autojen tuotanto jatkui vuoteen 2001.
Itävalta-Unkarin arkkiherttua Frans Ferdinand istui Gräf & Stiftin valmistamassa autossa Double Phaeton (engine no. 287), kun hänet ammuttiin 1914. Auto on näytteillä Wienissä Heeresgeschichtliches Museumissa.


title: Katja Karjalainen

text: Katja Karjalainen (s. 3. huhtikuuta 1962) on suomalainen vammaisratsastaja, joka kilpailee kouluratsastuksessa. Hän on edustanut Suomea vuosien 2008 ja 2012 kesäparalympialaisissa. Lontoossa vuonna 2012 Karjalainen voitti hopeaa kouluratsastuksen 1b-luokan vapaaohjelmassa hevosella Rosie. Hän on myös saavuttanut pronssia MM- ja EM-kilpailuissa.


title: Katja Karjalainen

text: Karjalainen aloitti ratsastuksen yhdeksänvuotiaana. Vuonna 1988 hän sairastui harvinaiseen vaskuliittiiin, jonka vuoksi hän halvaantui osittain. Hän aloitti ratsastuksen uudelleen vuonna 1996 ja osallistui ensimmäisiin paralympialaisiinsa vuonna 2008 Hongkongissa, missä järjestettiin Pekingin paralympialaisten ratsastuskilpailut. Pekingin paralympialaisissa Karjalainen sijoittui neljänneksi.


title: Oksennuspussi

text: Oksennuspussi on yleensä voimapaperista tai muovista valmistettu pussi, joita on usein saatavilla paikoissa ja tilanteissa, joissa oksentamiseen johtava pahoinvointi on yleistä. Tällaisia paikkoja ovat muun muassa julkiset kulkuneuvot, kuten lentokone.


title: Apsley Cherry-Garrard

text: Apsley George Benet Cherry-Garrard (2. tammikuuta 1886 Bedford, Bedfordshire - 18. toukokuuta 1959 Piccadilly, Middlesex) oli brittiläinen tutkimusmatkailija. Hän tuli tunnetuksi Edward Wilsonin ja Henry Bowersin kanssa Etelämantereen Crozierinniemelle suuntautuneesta naparetkestä kesäkuussa 1911. Retken tarkoitus oli tuoda muutama keisaripingviinin muna tutkittavaksi lintutieteilijöille. Retkikunta saavutti tavoitteen, mutta tieteilijöille vuonna 1913 luovutetut kolme munaa eivät tutkijoita kiinnostaneet.


title: Justus von Palmenberg

text: Justus von Palmenberg (alk. Biesemwinckel, k. 20. maaliskuuta 1714 Tukholma) oli Riiassa syntynyt virkamies ja vapaaherra. Hän työskenteli aluksi eri tehtävissä syntymäkaupungissaan ja sen jälkeen 1690-luvulla muun muassa hovioikeuden presidenttinä Tartossa. Vuonna 1704 kuningas Kaarle XII nosti Stanisław Leszczyńskin Puola-Liettuan valtaistuimelle ja nimitti samassa yhteydessä Palmenbergin lähettilääkseen tämän hoviin. Marraskuusta 1706 lähtien Palmenberg toimi Turun ja Porin läänin maaherrana. Suuren Pohjan sodan aikana elokuussa 1713 hän joutui pakenemaan Tukholmaan venäläisten miehitettyä Suomen. Palmenberg aateloitiin vuonna 1687.


title: Goliath

text: Goliath voi tarkoittaa seuraavia:


title: FS Amiral Baudin (1883)

text: Amiral Baudin oli Ranskan laivaston vuonna 1883 vesillelaskettu Amiral Baudin -luokan ironclad-taistelulaiva.


title: FS Amiral Baudin (1883)

text: Alus tilattiin Brestin laivastontelakalta, missä köli laskettiin lokakuussa 1879. Alus laskettiin vesille 5. kesäkuuta 1883 ja se otettiin palvelukseen joulukuussa 1888.


title: FS Amiral Baudin (1883)

text: Alus romutettiin vuonna 1910.


title: FS Formidable (1885)

text: Formidable oli Ranskan laivaston vuonna 1885 vesillelaskettu Amiral Baudin -luokan ironclad-taistelulaiva.


title: FS Formidable (1885)

text: Alus tilattiin Lorientin laivastontelakalta, missä köli laskettiin syyskuussa 1879. Alus laskettiin vesille 16. huhtikuuta 1885 ja se otettiin palvelukseen helmikuussa 1889.


title: FS Formidable (1885)

text: Vuonna 1890 alus oli havaintopallojen käyttö kokeissa, joissa tutkittiin mahdollisuuksia käyttää havaintopalloja aluksen tykistön tulenjohdossa. Toukokuussa 1891 alus siirrettiin Välimeren laivueen lippulaivaksi. Alus siirrettiin vuonna 1898 Brestiin Atlantin laivueeseen. Alus romutettiin vuonna 1910.


title: Paavo Honkamäki

text: Paavo Honkamäki (23. tammikuuta 1908 – 4. toukokuuta 1979) oli suomalainen näyttelijä, jolla oli useita pieniä rooleja suomalaisissa elokuvissa 1930-luvun lopulta 1960-luvun alkuun. Hän työskenteli 1940-luvulla Suomi-Filmin kuvausryhmässä.


title: Arquebuse-luokka

text: Arquebuse-luokka oli Ranskan laivaston 20 vuosina 1902-1904 valmistetun aluksen hävittäjäluokka. Luokan alukset olivat käytössä ensimmäisessä maailmansodassa, jonka aikana kaksi aluksista tuhoutui.


title: Arquebuse-luokka

text: Kymmenen ensimmäistä alusta tilattiin osana vuoden 1900 laivasto-ohjelmaa ja niiden kölit laskettiin 1900-1901. Seuraavat kymmenen tilattiin osana vuoden 1901 laivasto-ohjelmaa ja niiden kölit laskettiin 1901-1902. Koeajoissa alukset olivat vuosina 1902-1904.


title: Hintaseuranta.fi

text: Hintaseuranta.fi on suomalainen hintavertailusivusto, jossa käyttäjä voi verrata tuotteita hinnan, toimitusnopeuden ja arviointien perusteella. Sivusto lanseerattiin vuonna 2000 ja sivustolla on viikoittain yli 170 000 kävijää. Aktiivisia tuotteita on noin 500 000 ja yksittäisiä hintoja noin 1 280 000.


title: Hintaseuranta.fi

text: Palvelun omistaa Sanoma-konserniin kuuluva Sanoma Media Finland Oy.


title: Hintaseuranta.fi

text: Hintaseuranta.fi on alun perin lähtöisin Mikrobitti-lehden verkkosivujen hintaseuranta osiosta, jossa oli vertailtavana tietokonekomponenttien hintoja eri kaupoissa.


title: FS République (1902)

text: République oli 1906 valmistunut Ranskan laivaston République-luokan predreadnought-taistelulaiva.


title: FS République (1902)

text: Alus tilattiin Brestin laivastontelakalta. Sen köli laskettiin joulukuussa 1901 ja alus laskettiin vesille 4. syyskuuta 1902. Alus otettiin palvelukseen joulukuussa 1906.


title: FS République (1902)

text:
Palvelukseen oton jälkeen alus oli avomerikokeissa. Nopeustesteissä alus saavutti 19,15 solmun nopeuden ollen siten reilua solmua sopimuksen vaatimuksia nopeampi. Vuonna 1907 liityttyään laivastoon alus voitti vuotuisen tykistökilpailun. Se liitettiin Välimeren laivueen 1. viirikkön lippulaivaksi. Viirikön muut alukset olivat "Patrie" ja "Suffren".
Jouaninlahdella pidetyssä harjoituksessa 16. helmikuuta 1910 "Patrien" torpedoputki laukesi ja torpedo osui "Républiqueen", joka vaurioitui. Alus oli 25. syyskuuta 1911 laiturissa Toulonissa, kun lähistöllä olleella "Libertéllä" tapahtui räjähdys. Alukseen osui räjähtäneestä aluksesta irronnut 37 tonnin osa panssarointia tykkitornin taakse. Ensimmäisen maailmansodan alkaessa elokuussa 1914 alus oli Välimerellä 2. laivueen 1. viirikössä, jonka muut alukset olivat "Vérité" ja "Patrie". Viirikkö suojasi aluksia XIX armeijakunnan siirron Algeriasta Eurooppaan.


title: FS République (1902)

text: Pääosan sodasta laivasto oli valvomassa Otranton saartoa. Alus osallistui Antivarin taisteluun, jossa yllätetty Itävalta-Unkarin laivaston risteilijä "SMS Zenta" upotettiin. Alus suojasi "Gauloisin" kanssa Gallipolin evakuointia tammikuussa 1916. Saman vuoden lopulla alus osallistui Salonikan operaatioihin.


title: FS République (1902)

text: Sotatoimien päätyttyä alus siirrettiin vuonna 1919 sisaraluksensa kanssa reserviin. Aluksen aseistus riisuttiin seuraavana vuonna ja se poistettiin alusrekisteristä 1921. Alus myytiin romutettavaksi vielä samana vuonna.


title: Las Vegas (täsmennyssivu)

text: Las Vegas voi tarkoittaa seuraavia:


title: Rainio

text: Rainio voi tarkoittaa seuraavia:


title: Andaandi

text: Andaandi eli dongolawi on Sudanin pohjoisosassa puhuttu uhanalainen nubialainen kieli. Sitä puhui vuonna 1996 äidinkielenään 180 000 ihmistä, ja määrä on laskusuunnassa puhujien siirtyessä yhä enemmän käyttämään sudaninarabiaa.


title: Andaandi

text: Andaandi on läheistä sukua Egyptissä puhutulle kenzin kielelle, ja joskus kielistä käytetään yhteisnimitystä "kenzi-dongolawi" tai "kenuzi-dongola". "Ethnologue" luokitteli kenzin ja dongolawin alun perin saman kielen murteiksi, mutta helmikuussa 2012 luokittelua muutettiin ja kielille määriteltiin omat erilliset kielikoodit.


title: Andaandi

text: Andaandin puhujat käyttävät itse kielestään nimeä "andaandi". Kansainvälisesti käytetään myös arabiankielistä nimitystä "dongolawi" (), joka viittaa muinaiseen Dongolan kaupunkiin.


title: Ugrilaiset kansat

text: Ugrilaiset kansat on perinteinen yhteisnimitys ugrilaisia kieliä puhuville hanteille, manseille ja unkarilaisille. Hantit ja mansit asuvat Länsi-Siperiassa Uralin itäpuolelta Ob-joen varsille ulottuvalla alueella. Myös unkarilaisten esi-isien oletetaan eläneen tämän alueen läheisyydessä. Nykyisille asuinsijoilleen Keski-Euroopassa Tonavan alueella unkarilaiset saapuivat vasta varhaiskeskiajalla.


title: Ugrilaiset kansat

text: Uusin kielitieteellinen tutkimus asettaa kyseenalaiseksi perinteisen oletuksen että hantin, mansin ja unkarin kielet juontuisivat yhteisestä kanta-ugrilaisesta kielestä, sillä ugrilaiset kielet ovat erittäin epäyhtenäinen ryhmä. Erot ovat huomattavia sekä äänteistössä että kielten rakenteissa. Muun muassa sijojen lukumäärä vaihtelee kolmesta (pohjoishanti) yli kahteenkymmeneen (unkari). Tästä huolimatta ugrilaisia kieliä tulee pitää keskenään melko läheisinä sukukielinä, sillä ne jakavat joukon morfologisia innovaatioita ja niissä esiintyy myös toista sataa yhteistä sanavartaloa.


title: Ugrilaiset kansat

text: Unkarilaiset ovat suurin uralilainen kansa ja heidän lukumääräkseen arvioidaan 14 500 0000. Hantit ja mansit ovat hyvin pieniä kansoja; hanteja on noin 31 000 ja manseja noin 12 000 henkeä. Hantien ja mansien yhteisnimitys on obinugrilaiset kansat.


title: FS Patrie (1903)

text: Patrie oli 1906 valmistunut Ranskan laivaston République-luokan predreadnought-taistelulaiva.


title: FS Patrie (1903)

text: Alus tilattiin La Seyne sur Meristä Société Nouvelle des Forges et Chantiers de la Méditerranéelta. Sen köli laskettiin 1. huhtikuuta 1902 ja alus laskettiin vesille 17. joulukuuta 1903. Alus otettiin palvelukseen joulukuussa 1906.


title: FS Patrie (1903)

text: Koeajoissa 29. toukokuuta 1907 aluksen kattilan lauhdeputki halkesi, jolloin joukko lämmittäjiä paloi pahoin. Alus palasi Touloniin korjattavaksi. Aloitettuaan palveluksensa se liitettiin Välimeren laivaston 1. viirikköön. Alus osallistui vuotuiseen sotaharjoitukseen kesä-heinäkuussa esittäen vihollislaivastoa. "Iénan" räjähtäessä 3. heinäkuuta 1907 alus oli ankkurissa lähistöllä. Aluksen päällikkö yritti avata "Iénan" kuivatelakan portit tykillä ampumalla estääkseen ammusvarastojen räjähtämisen, mutta ammus ei läpäissyt porttia.


title: FS Patrie (1903)

text: Ensimmäisen maailmansodan alkaessa alus oli Välimerellä 2. laivueen 1. viirikössä. Se suojasi viirikön mukana XIX armeijakunnan siirtoa Algeriasta Eurooppaan.


title: FS Patrie (1903)

text: Sotatoimien päätyttyä alus siirrettiin vuonna 1919 sisaraluksensa kanssa reserviin. Se oli mekaanikkojen ja torpedomiesten koululaivana Toulonissa aina vuoteen 1927. Se poistettiin alusrekisteristä 1928 ja alus myytiin romutettavaksi.


title: McCormick

text: McCormick on muun muassa seuraavien henkilöiden sukunimi:


title: Kenzin kieli

text: Kenzi on nubialainen kieli, jota puhutaan Etelä-Egyptissä muun muassa Assuanin ja Kom Ombon kaupungeissa. Sitä puhui vuonna 2006 äidinkielenään 450 000 ihmistä, mutta puhujamäärä on laskusuunnassa väestön siirtyessä käyttämään yhä enemmän arabian kieltä.


title: Kenzin kieli

text: Kenzi on läheistä sukua Sudanissa puhutulle andaandin eli dongolawin kielelle, ja joskus kielistä käytetään yhteisnimitystä "kenzi-dongolawi" tai "kenuzi-dongola". "Ethnologue" luokitteli kenzin ja dongolawin alun perin saman kielen murteiksi, mutta helmikuussa 2012 luokittelua muutettiin ja kielille määriteltiin omat erilliset kielikoodit.


title: Kenzi

text: Kenzi voi viitata seuraaviin asioihin ja henkilöihin:


title: Tumzabt

text: Tumzabt on Algeriassa M’zabin laaksossa puhuttu berberikieli. Sitä puhuu äidinkielenään 150 000 ihmistä.


title: Tumzabt

text: Tumzabtia voidaan kirjoittaa arabialaisilla, latinalaisilla tai tifinagh-kirjaimilla.


title: Herland

text: Herland on Charlotte Perkins Gilmanin kirjoittama feministinen utopiaromaani vuodelta 1915. Romaani kertoo kolmen miestutkimusmatkailijan löytämästä syrjäisestä maasta, jota asuttaa naiset ja josta miehet ovat kuolleet sukupuuttoon. Kirjassa on poikkeuksellista on selkeä lihansyönnin ja tehotuotannon vastustaminen.


title: Herland

text: Suomennetussa teoksessa on kääntäjä Ville-Juhani Sutisen kirjoittama esipuhe ja liitteenä bengalilaisen feministin Begum Rokeya Sakhawat Hossainin (1880–1932) novelli Sulttaanittaren uni (1901).


title: Juhani Ikonen

text: Juhani Ikonen on seuraavien henkilöiden nimi:


title: Nafusi

text: Nafusi on Libyan länsiosassa ja Tunisiassa puhuttu berberikieli. Sitä puhuu Libyassa äidinkielenään 184 000 ihmistä ja Tunisiassa 26 000. Kieli voidaan jakaa eri murteisiin, joihin kuuluvat "zuara", "tamezret" ja "jerbi".


title: Juhani Ikonen (toimittaja)

text: Juhani Ikonen (3. joulukuuta 1934 Sippola – 7. syyskuuta 2014 Helsinki) oli suomalainen taloustoimittaja. Hän oli viimeksi Yleisradion palveluksessa vuoteen 1992, jolloin hän jäi eläkkeelle suivaantuneena siitä, että Yleisradio kehotti vanhempia toimittajia antamaan tilaa nuoremmille.


title: Juhani Ikonen (toimittaja)

text: Ikosen ura alkoi paikallislehdestä. Hän siirtyi sitten Kauppalehteen, sieltä taloustoimituksen päälliköksi ensin Helsingin Sanomiin ja sitten Uuteen Suomeen. Yleisradioon hän meni Radiouutisiin, jossa hän myös kävi käsiksi talousjuttuihin. 1980-luvulla hän oli julkisuudessa muun muassa television Jälki-istunto-ohjelmassa ja muissa ajankohtaisohjelmissa. Huomiota herättäneessä juttusarjassaan Kauppalehdessä 1963 Ikonen paljasti pienten konepajojen myyntiyhtiön Mekesin talouskiemuroita. Hän sai vuonna 1972 radion taloustoimittajan työstään tiedonjulkistamisen valtionpalkinnon yhdessä Esko Seppäsen ja Reijo Rajamäen kanssa.


title: Juhani Ikonen (toimittaja)

text: Ikosen puoliso oli uutistenlukija Eva Polttila. Ikonen kuoli lyhyen aikaa sairastettuaan 7. syyskuuta 2014.


title: Lisinopriili

text: Lisinopriili (CHNO) on peptidomimeetteihin kuuluva eli peptidien toimintaa matkiva orgaaninen yhdiste. Yhdiste kuuluu niin kutsuttuihin ACE-estäjiin ja sitä käytetään lääkkeenä korkean verenpaineen ja sydämen vajaatoiminnan hoidossa.


title: Lisinopriili

text: Huoneenlämpötilassa lisinopriili on valkoista tai hieman kellertävää kiteistä jauhetta. Yhdiste liukenee hyvin veteen ja heikommin orgaanisiin liuottimiin kuten metanoliin ja etanoliin. Lisinopriili on optisesti aktiivinen ja sen ominaiskiertokyky vesiliuoksessa on - 96°.


title: Lisinopriili

text: Poiketen useista muista angiotensiinikonvertaasin estäjistä lisinopriili ei ole aihiolääke vaan sillä on hyvä biosaatavuus ja se imeytyy hyvin myös suun kautta otettavana tablettina. Yhdiste inhiboi angiotensiinikonvertaasin toimintaa, mikä laskee verenpainetta kahdella mekanismilla. Angiotensiinikonvertaasi hajottaa angiotensiinin lyhyemmiksi verisuonia supistaviksi peptideiksi. Angiotensiinin hajoamisen estyessä verenpaine laskee. Angiotensiinikonvertaasi hajottaa myös bradykiniiniä, jolla on verisuonia laajentava ja siten verenpainetta laskeva vaikutus.


title: Lisinopriili

text: Lisinopriili tuotiin markkinoille vuonna 1988. Lääkeainetta käytetään alentamaan verenpainetta muun muassa diabetestä tai sydämen vajaatoimintaa sairastavilla potilailla. Sitä voidaan käyttää yhdessä muidenkin verenpainetta laskevien lääkkeiden kuten diureettien kanssa.


title: Lisinopriili

text: Lisinopriilin aiheuttamia tyypillisiä haittavaikutuksia voivat olla kuiva yskä, väsymys, pääkipu, huonovointisuus, masentunut mieliala ja kutina tai lievä ihottuma.


title: Lisinopriili

text: Lisinopriilisynteesin lähtöaine on trifluoriasetyyliruojattu lysiini, joka reagoi fosgeenin kanssa muodostaen syklisen happoanhydridijohdannaisen. Tämä happoanhydridijohdannainen reagoi proliinin kanssa muodostaen amidin. Muodostuvan lysyyliproliinin aminoryhmä reagoi pelkistävällä aminoinnilla etyyli-2-okso-4-fenyylibutanoaatin ketoryhmän kanssa ja pelkistimenä reaktiossa käytetään vetyä ja Raney-nikkeliä. Lisinopriilin synteesin viimeinen vaihe on trifluoriasetyyliryhmän hydrolyysi emäksisissä olosuhteissa.


title: Lakin kieli (iranilainen)

text: Laki eli leki on iranilainen kieli, jota puhutaan Lorestānin ja Ilāmin provinsseissa Länsi-Iranissa. Se luetaan samaan kieliryhmään kurdin kanssa ja sen muita läheisiä sukukieliä ovat persia ja luri. Lakia puhui vuonna 2000 äidinkielenään noin miljoona ihmistä.


title: Lakin kieli

text: Lakin kieli voi viitata seuraaviin asioihin:


title: FS Émeraude (S604)

text: Émeraude (runkonumero S604) on Ranskan laivaston Rubis-luokan ydinsukellusvene.


title: FS Émeraude (S604)

text: Alus tilattiin DCNS:ltä. Sen köli laskettiin 4. maaliskuuta 1983 ja alus laskettiin vesille 12. huhtikuuta 1986. Alus valmistui 15. syyskuuta 1988.


title: FS Émeraude (S604)

text: Alus on palveluksessa 2013.


title: FS Améthyste (S605)

text: Améthyste (runkonumero S605) on Ranskan laivaston Rubis-luokan ydinsukellusvene.


title: FS Améthyste (S605)

text: Alus tilattiin DCNS:ltä. Sen köli laskettiin 31. lokakuuta 1984 ja alus laskettiin vesille 14. toukokuuta 1988. Alus valmistui 20. maaliskuuta 1992.


title: FS Améthyste (S605)

text: Alus on palveluksessa 2013.


title: FS Perle (S606)

text: Perle (runkonumero S606) on Ranskan laivaston Rubis-luokan ydinsukellusvene.


title: FS Perle (S606)

text: Alus tilattiin DCNS:ltä. Sen köli laskettiin 22. maaliskuuta 1987 ja alus laskettiin vesille 22. syyskuuta 1990. Alus valmistui 7. heinäkuuta 1993.


title: FS Perle (S606)

text: Alus on palveluksessa 2014.


title: FS Tonnerre (L9014)

text: Tonnerre (runkonumero L9014) on Ranskan laivaston Mistral-luokan maihinnousualus.


title: FS Tonnerre (L9014)

text: Alus tilattiin tammikuussa 2001 Brestin laivastontelakalta ja Alstrom Marinen Chantiers de l'Atlantiquen telakalta Saint-Nazairesta. Sen peräosan valmistus aloitettiin 26. elokuuta 2003 Brestin telakalla ja keulaosan valmistus Saint Nazairessa 5. toukokuuta 2004. Alus laskettiin vesille 26. heinäkuuta 2005. Se valmistui joulukuussa 2006 ja alus otettiin palvelukseen 1. heinäkuuta 2007.


title: FS Tonnerre (L9014)

text: Aluksen kotisatamana on Toulon.


title: FS Dixmude (L9015)

text: Dixmude (runkonumero L9015) on Ranskan laivaston Mistral-luokan maihinnousualus.


title: FS Dixmude (L9015)

text: Alus tilattiin 16. huhtikuuta 2009 Chantiers de Saint-Nazairelta. Sen köli laskettiin 20. tammikuuta 2010 ja alus laskettiin vesille 17. syyskuuta 2010. Alus teki ensimmäisen purjehduksensa 26. huhtikuuta 2011 ja se saapui Touloniin 13. heinäkuuta. Alus otettiin palvelukseen 27. heinäkuuta 2012.


title: FS Dixmude (L9015)

text: Aluksen kotisatamana on Toulon.


title: Foudre-luokka

text: Foudre-luokka on Ranskan merivoimien kahden aluksen muodostama maihinnousualusluokka. Niissä on suuret kuljetusalueet panssarivaunujen ja ajoneuvojen kuljettamiseksi, 52-tonnin hissi, vinoramppi ja usean helikopterin saman aikaisen operoimisen mahdollistava lentokansi.


title: Foudre-luokka

text: Kolmella toimituksella alus kykenee toimittamaan kokonaisen panssarirykmentin sekä sen 22 AMX 30 tai Leclerc-panssarivaunua, 44 AMX 10 RC raskasta panssariautoa, 22 tiedusteluajoneuvoa, 41 maastoajoneuvoa, 54 TRM 4000 -kuorma-autoa, 15 TRM 2000 -kevyttä kuorma-autoa, viisi tankkiautoa, 2 hinauskuorma-autoa, kuusi 120 mm kranaatinheitintä, 67 hinattavaa konttia ja yhden 3300 tonnin rantaan asennettavan päällysteen.


title: Foudre-luokka

text: Alusten runko on rakennettu rahtikannen ympärille, mikä kattaa 3/4 kokonaispituudesta. Sille voidaan kuormata jopa kahdeksan maihinnousuvenettä, jotka lasketaan veteen täyttämällä painolastitankit ja lisäämällä aluksen syväystä. Aluksen takakannen avaamisen jälkeen maihinnousualukset ovat vedessä. Lentokannen varustus mahdollistaa lentotoiminnan kaikissa olosuhteissa. Hangaariin voidaan sijoittaa neljä Super Puma tai kaksi Super Frelon helikopteria.


title: Foudre-luokka

text:
Kesäkuussa 2010 Ranskan puolustusministeri Hervé Morin tarjosi vieraillessaan Buenos Airesissa "Foudrea" Argentiinan laivastolle. Argentiina oli jo kieltäytynyt tarjotuista Ouragan-luokan aluksista ja se oli pyytänyt Ranskalta apua Argentiinan telakoilla aluksen valmistamiseen. Lokakuussa 2011 ilmoitettiin, että Chile ja Ranska ovat päättäneet neuvottelut "Foudren" ostamisesta noin 80 miljoonalla Yhdysvaltain dollarilla. Joulukuussa Chilen laivasto vastaanotti aluksen ja otti sen palvelukseen nimellä "Sargento Aldea" (LSDH-91). "Sciroco" luovutetaan todennäköisesti myös Chilelle.
Lisäksi edelleen nimeämättömien L9013 ja L9014:n tilaukset peruutettiin.


title: Purik

text: Purik eli purig tai burig on Kashmirin pohjoisosassa puhuttu tiibetiläis-burmalainen kieli. Vuoden 2001 väestönlaskennassa purikia puhui äidinkielenään 37 700 ihmistä.


title: Purik

text: Purik on Jammu ja Kashmirin Kargilin piirikunnan pääkieli. Se on baltin ja ladakhin läheinen sukukieli. Purikia on ennen kirjoitettu tiibetiläisillä kirjaimilla, mutta nykyisin yleisessä käytössä on arabialainen kirjaimisto.


title: Nizwa

text:
Nizwa () on Omanin pohjoisosassa Al-Dakhiliyyan kuvernoraatin hallinnollinen keskuskaupunki. Nizwa on historiallisesti merkittävä kaupunki, ja se sijaitsee maan pohjoisosan Hajarvuoriston eteläisellä reunalla, vuoralta alkunsa saavan jokiuoman (wadin) varrella. Pääkaupunki Masqat sijaitsee Nizwasta maanteitse 180 kilometriä pohjoiseen.
Nizwan väkiluku on kehittynyt seuraavasti: 37 029 (VL 2003), 42 087 (VL 2010) ja 51 000 (ennuste 7/2013).


title: Nizwa

text: Nizwa oli 500–600 -luvuilla Omanin pääkaupunki. Nizwa on kuuluisa myös imaamin kotipaikkana. Nizwassa asemapaikkaansa pitänyt imaami kapinoi sotajoukkoineen Omanin sulttaani Sa’id ibn Taimuria vastaan vielä 1950-luvulla.


title: Nizwa

text: Nähtävyyksiin kuuluvat 1600-luvulta peräisin oleva Nizwan linnoitus ja Darisin kastelujärjestelmä (falij), joka on Omanin laajin kasteluverkosto. Maailmanperintöluetteloon nostettu kastelujärjestelmä kuljettaa kasteluvettä muun muassa taatelipalmuille, sitruuna ja mangopuille sekä sokeriruo’olle. Nizwan vanha ja uusi tori tarjoavat myös nähtävää. Linnuntietä noin 25 kilometriä, maanteise runsas 40 kilometriä länteen on toinen maailmanperintöluettelon kohde: osin raunioitunut Bahlan linnoitus. Al Hajr -vuoriston huiput, kuten yli 3 000 metriin kohoavat Jebel Shams ja Jebel Akhdar ovat päiväretken päässä.


title: Basalttipylväs

text: Basalttipylväs on basaltista muodostuva rakenne. Basalttipylväitä muodostuu joko laavan tai vulkaanisen tuhkan jäähtyessä, jolloin laava tai tuhka kutistuu. Tämä kutistuminen aiheuttaa jännitteitä, joiden purkautuessa laavan tai tuhkan ylä- ja alapinta rakoilee. Raot syvenevät, kunnes ylä- ja alapuolella olevat raot kohtaavat ja basalttipylväs on muodostunut. Yleisimmin basalttipylväissä on viisi tai kuusi tahoa.


title: Basalttipylväs

text: Tunnetuimpia basalttipylväitä sisältäviä rakenteita ovat Devils Tower, joka on vuori Wyomingissa, Yhdysvalloissa, sekä Giant’s Causeway, joka sijaitsee Pohjois-Irlannissa. Muita basalttipylväiden esiintymispaikkoja ovat Tasmaniassa, Australiassa sijaitseva Cape Raoul, New Yorkissa sijaitseva Palisades ja Columbiajoen kanjoni.


title: Basalttityyny

text: Basalttityyny on basalttimuodostuma, joka muodostuu laavan virratessa veteen. Tällöin laavavirran ulkopinta jäähtyy sisäosan pysyessä kuumana. Tällöin sisäosa jatkaa virtaamista ulkopinnan jähmettyessä paikalleen. Tämä aiheuttaa laavan purkautumista ulos. Kun sisäosakin on jähmettynyt, muodostuu pyöreitä, tyynymäisiä rakenteita, joiden välit ovat v:n muotoisia. Jos myöhemmin laavan virratessa toisen kerran paikalle syntyy uusia basalttityynyjä, ne sulautuvat entisten tyynymuodostelmien väleihin. Eräs basalttityynyjen esiintymispaikka on Columbiajoen rotkossa sijaitseva laavakenttä.


title: Kaiken teoria (elokuva)

text: Kaiken teoria () on vuonna 2014 ensi-iltansa saanut James Marshin ohjaama elämäkertaelokuva Stephen Hawkingista ja tämän vaimosta Jane Hawkingista. Elokuva perustuu Janen muistelmiin "Travelling to Infinity: My Life with Stephen". Elokuvan pääosissa ovat Eddie Redmayne ja Felicity Jones. Elokuva sai ensi-iltansa 6. syyskuuta 2014 Toronton elokuvajuhlilla. Suomessa elokuva sai ensi-iltansa 6. helmikuuta 2015.


title: Kaiken teoria (elokuva)

text: Elokuva palkittiin parhaan miespääosan Oscarilla sekä parhaan miespääosan ja musiikin Golden Globeilla.


title: Kaiken teoria (elokuva)

text: Rotten Tomatoes -sivuston mukaan 213 arvostelun perusteella laskettuna kriitikoiden arvosteluista 80 prosenttia oli positiivisia. Metacritic-sivuston mukaan 47 arvostelun perusteella elokuva on saanut 72/100 pistettä.


title: Kaiken teoria (elokuva)

text: "The Guardianin" Catherine Shoard kehui elokuvaa ja erityisesti Eddie Redmaynen roolisuoritusta ja vertasi sitä Daniel Day-Lewisin roolisuoritukseen elokuvassa "Minun elämäni" (1989). "The New York Postin" Lou Lumenick sanoi elokuvan olevan suunnattoman koskettava ja inspiroiva. "Helsingin Sanomien" Pertti Avola kirjoitti arvostelussaan: ”Jos pitäisi etsiä oppikirjamainen esimerkki Oscar-elokuvasta, se olisi tässä. "Kaiken teoriassa" on epookkia, romantiikkaa, rohkeutta, vahvoja näyttelijäsuorituksia ja tosipohjainen tarina. Lisäksi se on voimakkaasti tunteisiin vetoava.”


title: Kaiken teoria (elokuva)

text: Stephen Hawking itse kehui elokuvaa sen nähtyään ja sanoi muun muassa, että hän saattoi katsoa siinä elämäänsä ulkoapäin. Hänen mukaansa Eddie Redmayne näytteli häntä niin hyvin, että toisinaan hän luuli itse päätyneensä valkokankaalle Redmaynen asemesta.


title: Sandhamn-liiga

text: Sandhamn-liiga oli Ruotsissa vuonna 1975 kiinni saatu rikollisliiga, joka valmisti ja myi amfetamiinia Tukholman saariston Sandhamnissa sijaitsevan Ruotsin kuninkaallisen pursiseuran (KSSS) ravintolan tiloissa. Liigan johtaja oli ravintolaa tuolloin hoitanut, arkkitehtikoulutuksen saanut ravintoloitsija ja hotellinomistaja Fleming Broman (s. 1938). Hän sai viiden ja puolen vuoden vankeustuomion.


title: Sandhamn-liiga

text: Liigan päätekijöitä pidätettiin lokakuussa 1975 Stavsnäsissä Tukholman saaristossa. Oikeudenkäynti syytettyjä vastaan käynnistyi Tukholmassa alkuvuodesta 1976, ja heidät todettiin syyllisiksi törkeisiin huumerikoksiin. Pitkistä vankeusrangaistuksista valitettiin, ja Svean hovioikeus alensi tuomioita toukokuussa 1976. Poliisi käytti tutkinnassa Yhdysvalloista opittuja uusia menetelmiä, kuten puhelinkuuntelua ja liigaan soluttautumista, mikä herätti hyvistä tuloksista huolimatta myös kriittistä keskustelua. Syytettyjä puolustivat nimekkäät asianajajat, joiden eräät toimintatavat asetettiin myös kyseenalaisiksi.


title: Sandhamn-liiga

text: Sandhamn-liigan kiinniotosta tuli Ruotsin rikoshistorian siihen asti huomattavimpia huumeiskuja. Tapaukseen liittyvät tiedot päätekijöiden ylellisestä elämästä, salakuljetukseen käytetyistä pikaveneistä ja Tukholman metron säilytyslokeroiden käytöstä huumeiden jakeluun herättivät suurta huomiota tiedotusvälineissä. Tätä lisäsi vielä tieto, että tapaus liittyi ruotsalaiseliitin suosimaan Sandhamnin kuninkaallisen pursiseuran ravintolaan ja hotelliin. Niiden tiloissa ehdittiin valmistaa noin sata kilogrammaa amfetamiinia.


title: Sandhamn-liiga

text: Vankeustuomion kärsittyään päätekijä Fleming Broman on auttanut poliisia ratkomaan muita huumerikoksia soluttautumalla mukaan niiden toimintaan. Hän asuu jossakin päin Ruotsia uudella nimellä.


title: Sandhamn-liiga

text: Monien televisiodokumenttien ohella Sandhamn-liigan tapaus oli innoittajana Hannes Holmin käsikirjoittamaan ja ohjaamaan, vuonna 2010 ensi-iltansa saaneeseen draamaelokuvaan "Viattoman sininen taivas" ("Himlen är oskyldigt blå"). Siinä lukiolaispoika pääsee kesätöihin pursiseuran ravintolaan, mutta joutuukin huumeliigan apuriksi.


title: Mike Smith (yleisurheilija)

text: Michael Cameron ”Mike” Smith (s. 16. syyskuuta 1967 Kenora, Ontario, Kanada) on kanadalainen uransa jo päättänyt kymmenottelija. Hänellä on kaksi MM-mitalia, hopeinen vuoden 1991 MM-kisoista ja pronssinen vuoden 1995 kisoista. Smith oli erityisen vahva heittolajeissa, mistä kertoo se, että hänellä on vieläkin epävirallinen maailmanennätys kymmenottelun heittolajien yhteispisteissä. Smithillä on myös kaksi kultaa ja yksi pronssi Kansainyhteisön kisoista ja yksi sisäratojen MM-pronssi. Hänen ennätyksensä 8626 pistettä säilyi Kanadan ennätyksenä vuoteen 2015, jolloin Damian Warner rikkoi sen. Smith voitti myös kultaa Frankofonisissa kisoissa vuonna 1989.


title: Tanagra

text: Tanagra (, joskus "Tanagraia", ) oli antiikin aikainen kaupunki ja kaupunkivaltio ("polis") Boiotiassa Kreikassa. Se sijaitsi noin 20 kilometriä itään Thebasta lähellä nykyistä Tanágran kylää.


title: Tanagra

text: Tanagra tunnetaan erityisesti terrakotasta valmistetuista niin kutsutuista tanagralaisista pienoispatsaista.


title: Tanagra

text: Tanagran kaupunki sijaitsi Kerykeion-vuoren itäpäässä olevalla kukkulalla lähellä Asopos-joen rantaa. Kukkula oli laajan, hedelmällisen tasangon laidalla. Paikka on noin viisi kilometriä itäkaakkoon nykyisestä Tanágran kylästä ja noin neljä kilometriä etelään Schimatárista. Kaupungin alueen etelälaidasta kulkee nykyisin osin avokanavana kulkeva vesikanava, joka yhdistää Ylíki-järven Marathónaksen tekojärveen. Tanagran kaupunkivaltion alue oli suhteellisen suuri, ja siihen kuuluivat laajimmillaan muun muassa Aulis, Delion, Hyria, Salganeus sekä Tetrakome (Farai, Harma, Heleon ja Mykalessos). Eteläisen Euboianlahden rannalla sijainnut Aulis toimi kaupungin satamana. Tanagra tunnettiin myös nimellä "Poimandria" ja sen alue nimellä "Poimandris".


title: Tanagra

text:
Tanagran seutu on ollut asuttu viimeistään mykeneläisellä kaudella, jolta ajalta lähistöltä on löydetty hautausmaa. Kaupunki ei tästä huolimatta esiinny Homeroksen "Iliaan" laivaluettelossa. Antiikin aikana Tanagra yhdistettiin kuitenkin usein Homeroksen mainitsemaan Graiaan. Toisaalta monet pitivät kaupunkeja eri paikkoina, ja esimerkiksi Aristoteles sijoitti Graian Oropokseen. Tanagran alkuperäisten asukkaiden sanottiin olleen gefyralaisia ("Gefyraioi"), jotka tulivat Foinikiasta Kadmoksen mukana ja muuttivat sitten Attikaan.
Tanagran kuvataan olleen mukana perustamassa muun muassa Herakleia Pontiken ja Kymen siirtokuntia. 500-luvulta eaa. lähtien kaupunki löi omaa rahaa. Se kuului Boiotian liittoon persialaissotien lopulle vuoteen 480 eaa. saakka. Kaupungin lähellä käytiin Tanagran taistelu vuonna 457 eaa. ja Oinofytan taistelun vuonna 457/456 eaa. Tuohon aikaan spartalaiset olivat asettuneet kaupunkiin avustaakseen Ateenan oligarkkeja syrjäyttämään demokratian. Tanagran taistelun voitti Sparta, mutta Oinofytan taistelussa vain pari kuukautta myöhemmin Ateena sai vallattua Boiotian. Tämän jälkeen ateenalaiset tuhosivat Tanagran muurit. Tanagran lähellä käytiin myös Delionin taistelu vuonna 424 eaa. Vuosina 386–374/372 kaupunki oli jälleen Spartan valtaamana, ja siellä oli spartalainen varuskunta.


title: Tanagra

text: Tanagra tunnettiin erityisesti siitä, että siellä valmistettiin tanagralaisiksi pienoispatsaiksi kutsuttuja pieniä terrakottapatsaita. Niitä valmistettiin myös muun muassa Thebassa ja Thespiaissa. Patsaiden valmistaminen oli mahdollisesti jo esi-kreikkalaista alkuperää, ja niitä jätettiin votiivilahjoina temppeleihin, sekä hautoihin tai niiden päälle. Tuotanto lisääntyi arkaaisella kaudella. 600-luvulla eaa. muottien käyttöönotto mahdollisti sen, että patsaita voitiin valmistaa suuria määriä vientiä varten. 500-luvulta eaa. lähtien patsaat alkoivat esittää uskonnollisten aiheiden lisäksi tavallisia ihmisiä arkiaskareissaan. Klassisella kaudella tulivat muotiin tunnettujen kuvanveistäjien, kuten Feidiaan ja Praksiteleen, veistosten kopiot. Patsaiden valmistaminen lisääntyi huomattavasti 300-luvulla eaa., mutta alkoi vähetä 100-luvulla eaa. ja käytännössä päättyi roomalaisella kaudella. Veistostyyppi on nimetty kaupungin mukaan, koska se on niiden ensimmäisiä löytöpaikkoja. Tanagra tunnettiin myös tappelukukkojen kasvattamisesta. Tanagrasta oli kotoisin muun muassa runoilijatar Korinna.


title: Tanagra

text: Roomalaisella kaudella vuodesta 145 eaa. Tanagralla oli vapaakaupungin ("civitas libera et immunis") oikeudet. Ensimmäisellä vuosisadalla jaa. se oli Thespiain ohella Boiotian kukoistavin kaupunki. Kaupunki säilyi olemassa ainakin 500-luvulle jaa. saakka.


title: Tanagra

text: Tanagran alueella on suoritettu vain vähän arkeologisia kaivauksia. Ne on tehnyt Ateenan arkeologinen seura. Nykyinen Tanágran kylä on ottanut nimensä antiikin ajan kaupungista, mutta sijaitsee kuitenkin eri paikassa.


title: Tanagra

text: Tanagran kaupunki oli ympäröity muureilla, joiden yhteispituus oli noin 3,2 kilometriä. Niiden sijainti näkyy kohoumana maastossa, mutta muureista on jäljellä lähinnä kivikasoja. Muureissa oli torneja säännöllisin välein.


title: Tanagra

text: Kaupungissa oli kaksi agoraa, ylempi agora ylempänä rinteessä sekä alempi agora kaupungin pohjoisosassa kaupunginmuurin laidalla. Alemman agoran lähellä sijaitsi gymnasion, jossa oli Korinnan patsas. Kaupungin eteläosassa lähellä ylempää agoraa oli puolikaarenmuotoinen teatteri, joka oli kaiverrettu rinteeseen ja jonka muoto näkyy paikalla edelleen. Teatterin lähellä oli odeion.


title: Tanagra

text: Teatterin lähellä sijaitsi myös Dionysokselle omistettu temppeli, joka oli kaupungin tärkein. Siellä sijaitsi Kalamiin paroslaisesta marmorista veistämä Dionysoksen kulttikuva. Temppelin lähellä sijaitsi myös Themiin, Afroditen ja Apollonin temppelit, sekä kaksi Hermeelle omistettua temppeliä, Hermes Krioforoksen ja Hermes Promakhoksen temppelit.


title: Tanagra

text: Kaupungin alueelta ja ympäristöstä on löydetty suuri määrä piirtokirjoituksia. Kaupungin lähistöltä on löydetty useita hautausmaita. Haudoista on löydetty tuhansittain tanagralaisia pienoispatsaita.


title: Tanagra

text: Tanagrasta tehtyjä esinelöytöjä on muun muassa Thívan arkeologisessa museossa sekä Kansallisessa arkeologisessa museossa Ateenassa.


title: Khalkis

text: Khalkis (, ) oli antiikin aikainen kaupunki ja kaupunkivaltio ("polis") Euboian saarella Kreikassa. Se oli merkittävä siirtokuntien perustaja ja kukoisti erityisesti 800–500-luvuilla eaa. Khalkis on kehittynyt nykyiseksi Chalkídan kaupungiksi, jonka paikalla se sijaitsi.


title: Khalkis

text: Khalkis sijaitsi nykyisen Chalkídan kaupungin tavoin Euripos-salmen (nyk. Évripos) kapeimmassa kohdassa, josta salmi on helppo ylittää Boiotiasta Euboialle. Samalla se vartioi pääsyä Pohjoiselta Euboianlahdelta Eteläiselle Euboianlahdelle. Euripoksen leveys on kaupungin kohdalla vain noin 38 metriä. Salmi tunnettiin antiikin aikana vuorovesi-ilmiöstään ja siitä, että veden virtauksen suunta salmessa vaihtui monta kertaa päivässä. Salmen ja sijaintinsa ansiosta kaupungilla oli suuri kaupallinen ja strateginen merkitys. Khalkiin itäpuolella sijaitsivat Lelantoksen tasanko ja Eretrian kaupunki. Seutu oli viljavaa aluetta.


title: Khalkis

text: Khalkis on ollut asutettu jo esihistoriallisella ajalla. Kaupunkia pidettiin perinteessä Ateenasta tulleiden joonialaisten perustamana. Kreikkalaisessa mytologiassa perustajaksi esitettiin Pandoros, Ateenan kuninkaan Erekhtheuksen poika. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä kaupungeista, joka lähetti laivoja Troijan sotaan. Troijan sodan jälkeen kaupunkiin tuli toinen ateenalainen asutusaalto, jota johti Kothos.


title: Khalkis

text: Khalkiin sijainti teki kaupungista luonnollisen kauppapaikan. Se tunnettiin myös erityisesti keramiikastaan ja metallitöistään. Kaupunki oli geometrisella ja arkaaisella kaudella merkittävä siirtokuntien perustaja, ja perusti niitä muun muassa Suur-Kreikkaan, Khalkidiken niemimaalle ja muualle Makedonian rannikolle sekä Egeanmeren saarille. Ensimmäinen Khalkiin siirtokunnista oli Italian länsirannikon Kyme, jonka perustamisvuonna pidettiin kreikkalaisessa perinteessä niinkin varhaista vuotta kuin 1050 eaa., mutta nykyisin se ajoitetaan noin vuosiin 750–725 eaa. Khalkiin muita siirtokuntia Suur-Kreikassa olivat Himera, Katane, Leontinoi, Naksos, Neapolis, Pithekussai, Rhegion, Taras ja Zankle. Khalkidike sai nimensä Khalkiista kaupungin sinne perustamien lukuisten siirtokuntien vuoksi.


title: Khalkis

text: Khalkiin kukoistuskautta olivat 800–500-luvut eaa. Kaupunki oli alun perin aristokraattien hallinnassa. Tästä yhteiskuntaluokasta käytettiin nimitystä Hippobotai (”hevosten syöttäjät”). Nämä olivat rikkaita maanomistajia. 700-luvulla eaa. Khalkis soti Eretrian kanssa Lelantoksen tasangon hallinnasta Lelantoksen sodassa, joka on varhaisin historiallisesti tunnettu sota kreikkalaisten kaupunkivaltioiden välillä. Siihen ottivat osaa myös muun muassa Miletos ja Samos. Khalkis löi omaa rahaa noin vuodesta 530 eaa. lähtien.


title: Khalkis

text: Vuonna 506 eaa. Khalkis oli boiotialaisten puolella Ateenaa vastaan, mutta hävisi ja joutui Ateenan vallan alle. Tämän jälkeen kaupungin merkitys väheni. 400-luvun eaa. alun persialaissodissa Khalkis oli kreikkalaisten puolelle Persiaa vastaan ja osallistui muun muassa Plataiain taisteluun vuonna 479 eaa. Tämän jälkeen se oli osa Ateenan johtamaa Deloksen meriliittoa. Khalkis kääntyi Ateenaa vastaan vuonna 446 eaa., mutta hävisi seuranneessa taistelussa ja joutui Ateenan alaisuuteen. Samalla Ateena muutti kaupungin valtiomuodon demokraattisemmaksi karkottamalla Hippobotait.


title: Khalkis

text: Khalkis säilyi Ateenan alaisuudessa vuoteen 411 eaa. saakka. Tuolloin, keskellä peloponnesolaissotaa, se kapinoi jälleen yhdessä muiden euboialaisten kaupunkien kanssa. Tämän jälkeen kaupunki oli jonkin aikaa itsenäinen, mutta myöhemmin se oli jälleen Ateenan vallassa. 300-luvulla eaa. kaupunki tuli Makedonian vallan alle. Filippos II perusti kaupunkiin makedonialaisen varuskunnan vuonna 338 eaa., ja se toimi keskeisenä tukikohtana. Khalkiista olivat kotoisin muun muassa puhuja Isaios ja runoilija Lykofron. Filosofi Aristoteles eli kaupungissa viimeisen vuotensa ja kuoli siellä vuonna 322 eaa.


title: Khalkis

text: Roomalaiset yrittivät vallata kaupungin vuonna 207 eaa., mutta yritys epäonnistui. Vuonna 192 eaa. roomalaiset onnistuivat valtaamaan kaupungin tilapäisesti, mutta eivät onnistuneet pitämään sitä. Rooman ja Aitolian liiton sodassa Khalkis oli aluksi roomalaisten puolella, mutta vaihtoi puolta. Myöhemmin se kuului myös Akhaian liittoon Roomaa vastaan. Seurauksena Mummiuksen johtamat roomalaiset tuhosivat kaupungin vuonna 146 eaa.


title: Khalkis

text: Khalkis rakennettiin uudestaan roomalaisella kaudella, ja se oli ajanlaskun alun tienoilla edelleen Euboian merkittävin kaupunki. Justinianuksen kerrotaan kunnostaneen kaupungin. Keskiajalla kaupunki tunnettiin salmen mukaan nimellä Euripos tai Egripo. Venetsialaisvallan aikana kaupunkia kutsuttiin nimellä Negroponte (”Musta silta”), mikä oli mahdollisesti peräisin nimestä Egripo ja sanasta "ponte", ”silta”.


title: Khalkis

text: Antiikin Khalkiista ei ole säilynyt juurikaan jäänteitä. Kaupungissa oli akropolis eli linnavuori, josta on löydetty joitakin myöhäisen klassisen kauden rakennelmien jäänteitä. Khalkiissa kerrotaan olleen 70 stadioninmittaa eli 14 kilometriä pitkä kaupunginmuuri. Kaupungissa oli temppelit ainakin Apollon Delfiniokselle ja Zeus Olympiokselle. Siellä oli myös teatteri ja gymnasion sekä agora, jonka kolmella sivulla oli stoia eli pylväshalleja.


title: Khalkis

text: Euripos-salmen ylitti silta, ja salmessa oli myös satama. Ensimmäinen silta rakennettiin antiikin lähteiden mukaan vuonna 411 eaa. samassa yhteydessä, kun kaupunki kapinoi Ateenaa vastaan. Samalla salmen kummallekin puolelle rakennettiin vallitukset ja aallonmurtajat niin, että niiden välissä oli vain yhden laivan leveyden verran tilaa. Strabon kuvaa sillan olleen kaksi plethronia eli noin 200 kreikkalaista jalkaa (noin 60 m) pitkä. Sillan kummassakin päässä oli torni.


title: Khalkis

text: Kaupungin ja sen ympäristön esinelöytöjä esittelee Chalkídan arkeologinen museo. Sen kokoelmiin kuuluu muun muassa veistoksia, hautakiviä ja keramiikkaa.


title: Eretria

text: Eretria () oli antiikin aikainen kaupunki ja kaupunkivaltio ("polis") Euboian saarella Kreikassa. Se sijaitsi nykyisen Erétrian kaupungin paikalla, ja sen arkeologisia kohteita on eri puolilla kaupunkia.


title: Eretria

text: Eretria sijaitsi Euboian etelärannikolla Eteläisen Euboianlahden rannalla ja hedelmällisen Lelantoksen tasangon (nyk. Lilántion tasanko) etelälaidalla noin 18 kilometriä kaakkoon Khalkiista (ja nykyisestä Chalkídan kaupungista). Kaupungin pohjoislaidalla on korkea akropolis eli linnavuori. Kaupungin koko on ollut noin 80 hehtaaria.


title: Eretria

text: Eretria on ollut olemassa kaupunkina jo mykeneläisellä kaudella ja varhaisella rautakaudelle eli nk. Kreikan pimeinä vuosisatoina, mutta tuolloin asutus on mahdollisesti sijainnut eri paikassa. Esihistoriallisen Eretrian paikaksi on ehdotettu muun muassa Lefkantía, mutta toisaalta sitä on ehdotetu myös esihistoriallisen Khalkiin paikaksi. Toisaalta myös nykyisen Eretrian alueelta on tehty löytöjä neoliittiselta ja helladiselta kaudelta lähtien. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä euboialaisista kaupungeista, joka lähetti laivoja Troijan sotaan.


title: Eretria

text: Eretrialaiset esitettiin joonialaisina, ja näiden sanottiin tulleen Euboialle alun perin Attikasta. Toisaalta kaupungissa vaikuttaa kuitenkin olleen merkittävästi myös muuta alkuperää ollutta väestöä. Strabon mainitsee kaupungin vanhoiksi nimiksi "Melaneis" ja "Arotria". Myöhempi nimi "Eretria" viittaa ”soutajiin” ("erettō"/"eressō", ”soutaa”).


title: Eretria

text: Varhaisimmat löydöt kaupungista sen antiikin aikaiselta paikalta ovat peräisin myöhäiseltä geometriselta kaudelta. Eretria oli nimensä mukaisesti varhainen kreikkalainen kauppa- ja merimahti, ja sen alaisuuteen kuuluivat laajimmillaan muun muassa pohjoisten Kykladien Andros, Tenos ja Keos. Kaupunki oli Khalkiin ohella yksi keskeisimpiä kreikkalaisia siirtokuntien perustajia, ja asutti muun muassa Khalkidikea sekä perusti Fanagoreian, Pantikapaionin ja Pithekussain. Tämä tuotti myös vihollisuuksia Khalkiin ja Eretrian välille. 700-luvulla eaa. kaupungit sotivat Lelantoksen tasangon hallinnasta Lelantoksen sodassa, joka on varhaisimpia historiallisesti tunnettuja sotia kreikkalaisten kaupunkivaltioiden välillä. Sota oli mahdollisesti syynä Eretrian siirtämiseen sen nykyiselle paikalle.


title: Eretria

text: Arkaaisella ja klassisella kaudella Eretria oli yksi Euboian neljästä merkittävimmästä kaupunkivaltiosta. 500-luvulla eaa. Eretria tuki Joonian kapinaa kiitoksena Miletokselle avusta Lelantoksen sodassa. Tämän seurauksena persialaiset tuhosivat kaupungin persialaissotien ensimmäisessä hyökkäyksessä Kreikkaan vuonna 490 eaa. Toisen hyökkäyksen aikaan 480 eaa. kaupunki oli kreikkalaisten puolella ja osallistui Artemisionin, Salamiin ja Plataiain taisteluihin. 400-luvulla eaa. kaupungista oli kotoisin tragediakirjailija Akhaios.


title: Eretria

text: Persialaissotien jälkeen Eretria liittyi Ateenan johtamaan Deloksen meriliittoon ja pysyi siinä vuoteen 411 eaa. saakka. Vuonna 411 eaa., peloponnesolaissodan aikaan, kaupungin edustalla käytiin Eretrian meritaistelu, jonka Sparta voitti. Siinä Eretria liittyi euboialaisten kaupunkien kapinaan Ateenaa vastaan, ja se tuki Spartaa sodan loppuajan. Kaupunki oli nyt osa Euboian liittoa ja saattoi myös toimia sen johtajana. Seurannut aika oli kaupungin suurinta kukoistuskautta. 300-luvulla eaa. kaupunki oli vuoroin Ateenan ja vuoroin Theban puolella. Tuohon aikaan kaupunkia hallitsivat tyrannit, joihin lukeutuvat Themison ja Plutarkhos.


title: Eretria

text: Eretria sai joksikin aikaa demokraattisen hallinnon, mutta lopulta Makedonia nosti tyranniksi Kleitarkhoksen, joka hallitsi Makedonian alaisuudessa vuoteen 341 eaa. Khaironeian taistelun vuonna 338 eaa. jälkeen Eretria jäi kokonaan Makedonian vallan alle. Seuranneen sadan vuoden aikana kaupungin kukoistus jatkui. Se oli Euboian merkittävin ja hallitsi pääosaa saaren eteläosasta. Eretriassa toimi muun muassa sieltä kotoisin olleen Menedemoksen johtama eretrialainen filosofikoulukunta. Kaupungista oli kotoisin myös taidemaalari Filoksenos. Roomalaiset tuhosivat kaupungin vuonna 198 eaa., minkä jälkeen se taantui, vaikkakin rakennettiin uudelleen. Lopullisesti Eretria tuhoutui Mithridateen sodissa 87–86 eaa., ja autioitui tämän jälkeen.


title: Eretria

text: Cyriacus Anconalainen (Ciriaco de' Pizzicolli) vieraili paikalla vuonna 1436 ja teki huomioita ja piirustuksia antiikin aikaisista jäännöksistä. Kaupungin paikka säilyi asumattomana, kunnes vuonna 1824 paikalle syntyi Psarálta paenneiden perustama Néa Psarán kylä. Se on sittemmin kehittynyt nykyiseksi kaupungiksi, joka on ottanut nimen Erétria antiikin aikaisen kaupungin kunniaksi.


title: Eretria

text: Antiikin Eretrian arkeologiset kaivaukset alkoivat vuonna 1886 Chrístos Tsoúntaksen johdolla. Vuosina 1891–1895 niitä jatkoi American School of Classical Studies at Athens eli Yhdysvaltain arkeologinen koulu Charles Waldsteinin johdolla. Kreikkalaiset jatkoivat kaivauksia vuosina 1897–1917 sekä 1952–1956. Vuodesta 1964 kaivauksia ovat suorittaneet yhdessä École Suisse d'Archéologie en Grèce eli Sveitsin arkeologinen koulu sekä kreikkalaiset arkeologit.


title: Eretria

text: Eretria oli rakennettu lähes suorakulmionmuotoiselle alueelle ja ympäröity muurein. Kaupungin keskellä oli Apollon Dafneforoksen temppeli. Temppelin ja rannikolla olleen sataman välissä sijaitsi agora eli kauppapaikka. Temppelin ja kaupungin pohjoislaidalla olleen akropoliin välisellä alueella sijaitsi puolestaan joukko muita pyhäköitä sekä teatteri, stadion ja gymnasion. Kaupungin pääkadut jakoivat sen suurin piirtein kolmeen osaan. Itä-länsisuuntainen katu yhdisti kaupungin pääportit. Pohjois-eteläsuuntainen pääkatu kulki tältä kadulta Apollonin temppelin suuntaan.


title: Eretria

text: Eretrian rauniot ovat koko Euboian laajimmat. Pääosa antiikin kaupungista on kuitenkin nykyisen Erétrian kaupungin alla. Laajimman arkeologisen alueen muodostaa teatterin ympäristö nykyisen kaupungin pohjoislaidalla. Apollonin temppeli sijaitsee siitä kaakkoon, ja agoran alueen yksittäiset kohteet temppelin eteläpuolella.


title: Eretria

text: Kaupungin vanhimpiin löytöihin kuuluvat myöhäisen geometrisen kauden muurien osat ja heroon, jotka sijaitsevat muurien länsiportilla eli Khalkiiseen johtaneen tien suunnassa.


title: Eretria

text: Akropolis ja kaupunginmuurit


title: Eretria

text: Akropolis eli linnavuori sijaitsi kaupungin pohjoispuolella. Siellä on jäljellä muurien ja tornien jäänteitä. Kaupunginmuuri rakennettiin arkaaisella kaudella ja kunnostettiin 300-luvulla eaa. Sen kokonaispituus oli noin neljä kilometriä, ja se ympäröi suurin piirtein suorakulmionmuotoisen alueen. Parhaiten säilynyt osa muurista kulkee akropoliilta kaupungin länsipuolitse ohittaen teatterin lounaispuolelta. Se eteni rannalle jatkuen siellä aallonmurtajana. Samanlainen aallonmurtajaan päättynyt muuri kulki kaupungin itäsivulla. Vanhimmat muurien osat ovat peräisin 600-luvulta eaa. ja edustavat näin varhaisinta tunnettua kreikkalaista linnoitusrakentamista sitten mykeneläisen kauden. Muurin tärkein portti on länsisivun portti, josta kulki tie Khalkiiseen ja Lelantoksen tasangolle. Toinen tärkeä portti oli itäsivulla.


title: Eretria

text: Teatteri ja muut akropoliin rinteen rakennukset


title: Eretria

text: Teatteri sijaitsi akropoliin lounaispuolella. Se oli rakennettu alun perin 400-luvun eaa. lopulla tai 300-luvun eaa. alussa, ja sai lopullisen muotonsa 300-luvun eaa. jälkimmäisellä puoliskolla. Teatteri oli tyypillinen kreikkalainen puolikaarenmuotoinen teatterirakennus, jonka keskellä oli pyöreä orkhestra. Teatterin lounaispuolella oli pieni Dionysokselle omistettu temppeli ja alttari.


title: Eretria

text: Akropoliin ja agoran välisellä alueella sijaitsivat teatterin lisäksi niin kutsuttu ylempi gymnasion sekä stadion. Ylempänä rinteessä sijaitsivat Thesmoforeion eli Demeter Thesmoforokselle omistettu temppeli, joka oli rakennetti 200-luvulla eaa., sekä tätä vanhempi Artemiin temppeli.


title: Eretria

text: Apollon Dafneforoksen temppeli


title: Eretria

text: Apollon Dafneforokselle eli ”Laakeria kantavalle Apollonille” omistettu temppeli oli Eretrian merkittävin. Se oli rakennettu myöhäisellä arkaaisella kaudella noin 530–520 eaa. ja se tuhoutui persialaissodissa jo vuonna 490 eaa. Se oli peripteraalitemppeli ja edusti doorilaista tyyliä. Sen paikalla oli ollut varhaisempi, noin 670–650 eaa. rakennettu hekatompedon- eli sata jalkaa pitkä temppeli, joka edusti joonialaista tyyliä, ja tätä ennen 700-luvulla eaa. apsis-päätyinen temppeli. Niiden kaikkien oletetaan olleen saman Apollonin kultin käytössä.


title: Eretria

text: Agora


title: Eretria

text: Agora eli kauppapaikka oli reunustettu stoilla eli pylväshalleilla sen neljältä sivulta. Agoralla oli myös pyöreä tholos-rakennus sekä pyhäköitä ja lähdekaivorakennuksia.


title: Eretria

text: Heroon ja palatsit


title: Eretria

text: Länsiportin eteteläpuolelta on löydetty heroon, joka on alun perin geometrisella kaudella ollut jonkun heeroksena pidetyn hautapaikka. Hellenistisellä kaudella se on muutettu osaksi jonkinlaista palatsin kaltaista rakennusta (nk. Palatsi I), jonka ajatellaan olleen kyseisen heeroksen myöhempien sukulaisten omistama. Etelämpää on löydetty toinen, vielä suurempi palatsin kaltainen rakennus (nk. Palatsi II) 300-luvulta eaa.


title: Eretria

text: Muut rakennukset ja rakennelmat


title: Eretria

text: Pääkatujen risteyksen tienoilla sijaitsi Mosaiikkien taloksi kutsuttu rakennus noin vuodelta 370 eaa. Se on saanut nimensä lukuisista mytologisia aiheita, kuten nereidejä sekä arimaspien taistelua griippejä vastaan, esittävistä lattiamosaiikeistaan.


title: Eretria

text: Niin sanottu alempi gymnasion tai palaistra sijaitsi lähellä satamaa, samoin kuin Isikselle omistettu pyhäkkö.


title: Eretria

text: Kaupungin hautausmaat sijaitsivat muurien ulkopuolella, arkaaisen ajan hautausmaa länsipuolella ja myöhempi hautausmaa itäpuolella. Vajaa kaksi kilometriä kaupungista sijaitsi Artemis Amarynthokselle omistettu temppeli.


title: Eretria

text: Esinelöydöt


title: Eretria

text: Alueen esinelöytöjä esittelee Erétrian arkeologinen museo. Siellä ovat muun muassa Apollonin temppelin veistoskoristelun säilyneet osat.


title: Felicity Jones

text: Felicity Rose Hadley Jones (s. 17. lokakuuta 1983 Birmingham) on englantilainen näyttelijä. Hänet tunnetaan muun muassa roolistaan elokuvassa "Rogue One" (2016) ja rooleistaan televisiosarjoissa "Kelvoton velho" ja "Weirdsister College". Hän on näytellyt myös muun muassa elokuvissa "Cemetery Junction", "Like Crazy" ja "Chalet Girl". Vuonna 2014 hän näytteli Stephen Hawkingin vaimoa Jane Hawkingia elokuvassa "Kaiken teoria", josta hän sai parhaan naispääosan Oscar-, Golden Globe-, Bafta- ja SAG-palkintoehdokkuudet.


title: D. W. Buffa

text: D. W. Buffa on yhdysvaltalainen kirjailija, joka kirjoittaa rikoskirjoja.


title: D. W. Buffa

text: Buffa on syntynyt San Franciscossa ja varttui Bay Arean alueella. Buffa opiskeli ensin Michigan State Universityssa ja väitteli myöhemmin tohtoriksi Chicagon yliopistosta. Hän on toiminut kymmenen vuotta puolustusasianajajana Oregonissa ja hän asuu tällä hetkellä Pohjois-Kaliforniassa.


title: D. W. Buffa

text: Buffa oli ehdolla Edgar-palkinnon saajaksi teoksestaan "The Judgement" (suom. Tuomio, 2001) vuonna 2002.


title: D. W. Buffa

text: Kaikkien tähän mennessä suomennettujen Buffan teosten päähenkilö on asianajaja Joseph Antonelli.


title: Dmitri Ševtšenko

text: Dmitri Ševtšenko (; s. 13. toukokuuta 1968 Taganrog) on uransa jo päättänyt venäläinen kiekonheittäjä. Ševtšenko voitti hopeaa vuoden 1993 MM-kisoista Stuttgartista tuloksella 66.90. Hänellä on myös EM-hopea seuraavan vuoden EM-kisoista Helsingistä. Ševtšenkon ennätys on vuonna 2002 Krasnodarissa heitetty 70.54. Hän edusti urallaan Neuvostoliittoa vuoden 1991 MM-kisoissa, IVYä vuoden 1992 kesäolympialaisissa ja Venäjää vuodesta 1993 alkaen. Ševtšenko osallistui urallaan kolmiin kesäolympialaisiin, joissa paras sijoitus oli 1992 kisojen kahdeksas tila. Nykyisin hän toimii valmentajana.


title: Nuppipullo

text: Nuppipullo, olutpullo, standardipullo, oli Ruotsissa kehitetty maailman ensimmäinen lasiteollisuuden standardipullo.


title: Nuppipullo

text:
Pitkälle 1800-luvulle olut jaettiin ja myytiin pääasiassa irtotavarana tai oluttynnyreissä. Panimoiden kasvaessa Ruotsissa 1800-luvun lopulla, tuli tarve saada yhtenäistettyä oluen jakeluastia.
Jotta voitaisiin käyttää koneellista pullotuslaitteita, syntyi tarve standardipullolle, jota voitaisiin käyttää kaikissa panimoissa koko Ruotsissa. Pulloa voitaisiin käyttää kierrättäen uudelleen ja uudelleen. Uuden olutpullon suunnitteli Hamburgin panimon Anders Bjurholm ja korkkivalmistaja Emil Boethius. Se hyväksyttiin vuonna 1884 Tukholmassa panimoiden yhdistyksen standardipulloksi. Vuonna 1886 se hyväksyttiin panimoihin muualla Ruotsissa. Sitä tehtiin kolmessa eri tilavuudessa 1/6, 1/3 ja 2/3 litraisena. Pullojen kyljessä oli kohokirjaimilla merkitty pullon koko ja valmistaja. Merkintä (H) tarkoitti Hammarin lasintehdasta, (L) Liljedahlia, (Å) Årnäsiä ja (*) Surtea ja (S) Sundia.


title: Nuppipullo

text: Aluksi pullot puhallettiin muottiin suupuhaltamalla, mutta vähitellen teko koneellistui. Pullossa oli paksu lasinen suuaukko yläreunassa (siitä pullo saikin nimensä). Pullon sulkeminen korkilla ei ollut täysin luotettavaa, korkki saattoi tulla ulos pullosta, jos pullo oli liian kuumassa. Korkki korvattiin alumiinilla vuonna 1932. Samalla katosi myös pullon ominainen pullonsuu. Myöhemmin korvattiin raskas pullo modernimmalla ja kevyemmällä olutpullolla.


title: Nuppipullo

text: Suomessa nuppipullo tuli käyttöön 1800-luvun lopulla ja yleistyi 1900-luvun alussa. Suomessa valmistettiin 1/3 ja 2/3-litran pulloja. Suomessa standardipulloja valmisti seuraavat lasitehtaat: Grönvik (merkintä pullon pohjassa), Johannislund (J), Arima (A), Karhula (K), Wiiala (W) ja Riihimäki (R).


title: Saint-Georges

text: Saint-Georges voi tarkoittaa:


title: Saint-Georges

text: Paikkoja:


title: Saint-Georges

text: Henkilöitä:


title: Leah McFall

text: Leah McFall (s. 1. heinäkuuta 1989 Belfast, Pohjois-Irlanti) on brittiläinen laulaja. Hän sijoittui toiseksi The Voice UK -kilpailussa vuonna 2013. Hän julkaisi debyyttisinglensä ”Home” kesäkuussa 2014. Kappaleella laulaa myös Will.i.am, joka toimi hänen valmentajanaan The Voice UK:ssa.


title: This Is How We Do

text: This Is How We Do on yhdysvaltalaisartisti Katy Perryn kappale hänen neljänneltä, Prism-studioalbumilta. Perry sanoitti kappaleen yhdessä tuottaja Max Martinin ja Klas Åhlundin kanssa sekä nauhoitti sen Tukholmassa.


title: This Is How We Do

text: Kappale julkaistiin albumin viidentenä singlenä 11. elokuuta 2014. "This Is How We Do" on dancepopkappale "faux"-urbaaneilla ja hip-hop-tyylisillä vaikutteilla, jossa Perry laulaa ajanviettorutiineistaan ystäviensä kanssa. Räppäri Riff Raffin sisältävät remixit on myös julkaistu.


title: This Is How We Do

text: Kappale sai musiikkikriitikoilta vaihtelevia vastaanottoja ristiriitaisista positiivisiin, joista monet ylistivät kappaleen vanhan koulukunnan fiilistä, kutsuen sitä kesähitiksi kun taas toiset kritisoivat kappaleen sanoja. Jotkut vertailivat kappaletta hänen aiempiin, California Gurls ja Last Friday Night (T.G.I.F.) singleihin. Kappaleeseen liittyvä musiikkivideo julkaistiin 31. heinäkuuta 2014 ja sillä nähdään kun artisti saa valmiiksi manikyyrin, laulaa karaokea hänen kavereidensa kanssa sekä pitää yllään erikoisia ja kummallisia asuja Yves Saint Laurentin mondriaanimekosta pepperonipizza-uima-asuun.


title: Bailame

text: Bailame on espanjalaisyhtye Three Loversin kappale. Sen julkaisi Konga Records yhtyeen debyyttisinglenä 3. kesäkuuta 2014. Kappaleeseen liittyvä musiikkivideo julkaistiin videopalvelu YouTubessa singlen julkaisupäivänä. Kappale ei ole toistaiseksi onnistunut pääsemään listoille.


title: Bailame

text: Digitaalinen lataus


title: Pakottaminen

text: Pakottaminen on ihmisen vapauteen kohdistuva rikos. Siihen syyllistyy henkilö, joka ilman lakiin perustuvaa oikeutta väkivaltaa tai uhkailua käyttämällä panee toisen tekemään, sietämään tai tekemättä jättämään jotakin. Pakottamisesta tuomitaan rangaistus vain silloin, kun teosta ei ole jonkin toisen lainkohdan mukaan säädetty ankarampaa rangaistusta. Teon rangaistavuudesta säädetään Suomen rikoslain 25 luvun 8 pykälässä.


title: Pakottaminen

text: Vapaus on eräs ihmisen perusoikeuksista. Sen suojaamisesta on säädetty muun muassa Suomen perustuslaissa, Euroopan ihmisoikeussopimuksessa ja Yhdistyneiden kansakuntien kansalaisoikeuksia ja poliittisia oikeuksia koskevassa yleissopimuksessa Niiden avulla pyritään antamaan suojaa mielivaltaisia julkisen vallan toimia vastaan ja asetetaan valtiolle velvollisuuksia yksityisten välisiin suhteisiin.


title: Pakottaminen

text: Pakottamisen säätämisellä rangaistavaksi halutaan suojata ihmisen toimintavapautta, johon kuuluu esimerkiksi vapaus määrätä omasta olinpaikastaan. Rangaistavaksi katsottava toiminta liittyy tahdonvastaiseen tekemiseen, sietämiseen ja tekemättä jättämiseen. Käytännön esimerkki tekemään pakottamisesta on se, että mustasukkainen aviomies vaatii vaimoaan näyttämään saamansa kirjeet. Sietämään pakottamista on se, että toinen heitetään veneestä veteen eikä häntä päästetä takaisin veneeseen. Tahdonvastaista tekemättä jättämistä on esimerkiksi se, että estää uhria menemästä kokoukseen tai kieltää häntä huutamasta apua.


title: Pakottaminen

text: Pakottamiseen liittyy väkivalta tai uhkaus. Väkivallaksi katsotaan muukin kuin pahoinpitelynä rangaistava teko. Väkivallalla pakottamiseen syyllistyy esimerkiksi autoilija, joka kiilaa toista ojaan saadakseen tämän pysähtymään. Yhtä selvä tilanne ei ole silloin, kun perässä tuleva autoilija painostaa edellä ajavaa lisäämään nopeuttaan ajamalla lähellä tämän puskuria. Suomessa joudutaan tällöin pohtimaan, kuinka todellista pakkoa tämä edellä ajavalle merkitsi. Saksassa tällaisesta on tuomittu pakottamisena.


title: Pakottaminen

text: Väkivallaksi katsotaan myös esineitä käyttämällä tapahtuva pakottaminen. Tällöin lainkohdan tunnusmerkistö täyttyy, jos uhri ei voi tehdä muuta kuin totella. Oikeuskäytännössä on pidetty väkivaltana sitä, kun vuokranantaja katkaisee talvella asunnon lämmityksen tarkoituksenaan häätää asukas. Pakottamista on myös se, kun puoliso rikkoo perheen irtaimistoa saadakseen toisen puolison paljastamaan ketä tämä on tapaillut.


title: Pakottaminen

text: Kansalaistottelemattomuuteen liittyy usein pohdinta väkivallalla pakottamisesta. Korkein oikeus tuomitsi syytetyt pakottamisesta Koijärvi-jutussa (KKO 1983 II 159). Syytetyt olivat kahlinneet itsensä kaivuriin estääkseen suon ojituksen. Koneen kuljettaja ei pystynyt työskentelemään, koska pelkäsi aiheuttavansa aktivisteille vammoja. Jos pakottamista olisi jutussa tulkittu yleiskielisessä merkityksessä, syytteet pakottamisesta olisi saatettu hylätä. Tällöin olisi ilmeisesti käynyt niin, että aktivistit olisi tuomittu vain niskoittelusta, koska nämä eivät olleet totelleet poliisin antamia poistumiskäskyjä.


title: Pakottaminen

text: Uhkaileminen sisältyy moneen muuhunkin rikokseen kuin pakottamiseen. Toisen ihmisen turvallisuuteen tai omaisuuteen kohdistuvalla rikoksella uhkaaminen täyttää laittoman uhkauksen tunnusmerkistön. Uhkauksen käyttäminen taloudellisen edun hankkimiseen tuomitaan kiristyksenä. Tahallinen perätön pommiuhkaus on säädetty rangaistavaksi perättömänä vaarailmoituksena ja toisen liikkumisen estäminen aseella uhkaamalla rangaistaan vapaudenriistona. Sen sijaan pakottamisena rangaistavan uhkauksen kohdalla tulevat kyseeseen monenlaiset pakottamis- ja painostuskeinot, koska siinä uhkauksen ei tarvitse välttämättä tarkoittaa rikoksella uhkaamista. Rangaistavaa pakottamista on laillisellakin toimenpiteellä uhkaaminen. Oikeudeton uhkailu taloudellisilla seikoilla tai vaikkapa kunnianloukkauksella (uhkaus häväistä toinen julkisesti) voi tuoda tuomion pakottamisesta. Rangaistavaa ei sen sijaan ole painostaminen palkitsemisella. Palkkio voi olla tärkeä tekijä saada toinen suostumaan tahtoonsa, mutta sitä ei pidetä tekoon pakottamisena.


title: Pakottaminen

text: Pakottamisen säätäminen rangaistavaksi tarkoittaa, että kyseessä on yleissäännös. Jos teosta säädetään muualla lainsäädännössä ankarampi rangaistus, käytetään sitä lainkohtaa tuomion perusteena eikä nojauduta pakottamiseen. Esimerkiksi ryöstöön ja kiristykseen liittyy aina jonkinlaista pakottamista, mutta rangaistusta ei langeteta pakottamisesta vaan mainituista rikoksista. Myös raiskaus, aluksen kaappaus, panttivangin ottaminen, ihmiskauppa ja toisinaan virkamiehen väkivaltainen vastustaminen sisältää olennaista pakottamista.


title: Pakottaminen

text: Esimerkiksi pakottamisen suhdetta ryöstöön voidaan tarkastella oikeuskäytännön avulla (KKO 1978 II 114). Auton ostajaehdokas halusi koeajoa verukkeena käyttäen myyjän kuljettamaan hänet Jakomäestä Maunulaan. Mukaan lähti myyjän tuttava ja matkalla mukaan haettiin vielä ostajaehdokkaan kaveri. Ostajaehdokas laati luovutustodistuksen toisen kaverinsa nimiin ja pakotti väkivallalla uhkailemalla myyjän allekirjoittamaan sen. Mitään maksua myyjälle ei tarjottu. Myyjän tuttava pakotettiin pysymään autossa ja todistamaan myyjän nimikirjoitus oikeaksi. Tämän jälkeen myyjä ja tämän tuttava poistettiin autosta ja ostajaehdokas otti kaverinsa kanssa auton käyttöönsä. Myöhemmin auto saatiin rikkoutuneena takaisin, mutta siinä ollut myyjän omaisuus jäi kadoksiin.


title: Pakottaminen

text: Helsingin raastuvanoikeus otti huomioon ostajaehdokkaan aiemman rikoshistorian ja katsoi tämän olevan ilmeisen piittaamaton lain kielloista ja käskyistä. Lisäksi hänen katsottiin olevan vailla täyttä ymmärrystä. Tuomioksi tuli pakottamisesta ja ryöstöntapaisesta kiristämisestä 10 kuukautta vankeutta ja ostajaehdokkaan kaveri sai ryöstöntapaisesta kiristämisestä samanpituisen vankeusrangaistuksen. Molemmat tuomittiin myös korvauksiin myyjälle. Helsingin hovioikeus muutti tuomiota vain siten, että yhdisti vankeusrangaistukseen ostajaehdokkaan muista rikoksista tuomittuja rangaistuksia. Korkein oikeus muutti hovioikeuden tuomiota siltä osin, että ei tuominnut pakottamisesta, vaan ainoastaan ryöstöntapaisesta kiristämisestä 8 kuukautta vankeutta pidennettynä muista rikoksista saaduilla rangaistuksilla.


title: Pakottaminen

text: Olennaista on se, että vain oikeudettomasta pakottamisesta voidaan rangaista. Tähän vaatimukseen liittyy kolme näkökohtaa: onko pakotuskeino oikeudeton, onko pakottajalla oikeutta pakottamisen tavoitteeseen sekä onko pakotuskeino ja tavoite toisiinsa verrattuna oikeassa suhteessa? Usein pakottamisen tunnusmerkistö täyttyy yksiselitteisesti tapauksissa, joissa oikeudettomia ovat sekä keino että tavoite. Pakottamisesta on kuitenkin kyse myös silloin, kun uhkaaja käyttää oikeudetonta keinoa saadakseen toisen taipumaan oikeutettuun tahtoonsa. Pakottamisesta tuomitaan siis se, joka perii velalliselta rahaa takaisin aseella uhkaamalla (KKO 1977 II 45). Laittoman keinon käytön vuoksi pakottamisesta tuomittaisiin myös henkilö, joka on omistuksenpidätysehtoa käyttämällä myynyt esineen osamaksulla ja joka maksuerien viipyessä ottaa esineen väkivalloin itselleen takaisin. Koska myyjä ei ota takaisin toisen omaisuutta vaan omaansa, kyse ei tällöin ole ryöstöstä.


title: Pakottaminen

text: Monessa tapauksessa pakottamisen tunnusmerkistö täyttyy, vaikka käytetään täysin laillisia keinoja, jos teon tavoite on laiton. Esimerkiksi rikollisryhmä voi pakottaa irtautumaan haluavan jäsenensä pysymään ryhmässä uhkaamalla häntä ilmiannolla poliisille. Toisaalta vaikka tekoa voitaisiin pitää pakottamisena, teosta saatetaan jättää syyttämättä ja tuomitsematta, jos sen tavoite on hyvää tarkoittava. Tuomiota tuskin tulee, jos alkoholistin puoliso kaataa löytämänsä alkoholin viemäriin ja takavarikoi puolisonsa rahat ja maksukortit. Sen sijaan yleispäteviä ohjeita ei voida antaa siitä, milloin keinon ja tavoitteen suhde on väärä? Jos suhde ei ole puolustettavissa, on tapaus oikeudetonta pakottamista. Keinolla ja tavoitellulla asiantilalla pitäisi olla ainakin jonkinlainen perusteltavissa oleva yhteys.


title: Pakottaminen

text: Rikoksen estämiseksi yksityishenkilö voi joutua käyttämään voimakeinoja. Harvoin on kyse hätävarjeluna sallitusta uhkaavan hyökkäyksen torjumisesta ja jokamiehen kiinniotto-oikeus ei välttämättä tule sovellettavaksi. Tällöin voidaan käyttää periaatteessa laittomia keinoja, mutta vedotaan siihen, että tarkoitus pyhittää keinot. Poliisille ilmoittaminen on tietenkin sallittua, mutta voiko itse käyttää voimakeinoja ettei rangaistaisi pakottamisesta? Rikoksen estämiseen käytettävien keinojen tulee olla lievimpiä mahdollisia ja välttämättömiä. Lisäksi niillä pitää olla puolustettavissa oleva suhde rikoksen vakavuuteen. Sallituksi voidaan siten katsoa, jos yksityishenkilö takavarikoi rattijuopon auton avaimet, tai estää toisen itsemurhan voimakeinoja käyttäen.


title: Pakottaminen

text: Suomessa ei ole yksityiskohtaisia säännöksiä siitä, milloin uhkaaminen rikosilmoituksella tai arkaluontoisten tietojen levittämisellä on katsottava pakottamiseksi. Pahoinpitelyn uhri saa uhata poliisille ilmoittamisella, jos tekijä ei vapaaehtoisesti korvaa vahinkoja. Sen sijaan jos korvauksen suuruudesta on erimielisyyttä ja uhri vaatii ylimääräistä kipurahaa ehtona asian jättämisestä silleen, on kyseessä kiristys. Se on yksi pakottamisen erityissäännös.


title: Pakottaminen

text: Kun toinen pakotetaan tekemään oikeustoimi väkivaltaa käyttämällä tai terveyden vaarantamisella uhkaamalla, oikeustoimi ei ole sitova. Muunlaisellakaan pakolla tehty oikeustoimi ei velvoita pakotettua, jos pakottajana on sopijakumppani tai tämä on tiennyt tai hänen on pitänyt tietää jonkun kolmannen henkilön toimineen pakottajana. Eräissä tilanteissa pakotettu voi puolustaa oikeustoimen pätemättömyyttä menestyksekkäästi jopa vilpittömällä mielellä toiminutta siirronsaajaa vastaan. Lisää tietoa aiheesta sisältyy velkakirjalain (622/1947) 17 ja 30 pykäliin sekä maakaaren (540/1995) 13 luvun 5 pykälään.


title: Castagneto Carducci

text: Castagneto Carducci on kunta Italiassa Toscanan alueella olevassa Livornon maakunnassa. Kunta sijaitsee Tyrrhenanmeren rannalla.


title: Castagneto Carducci

text: Kuntaan kuuluva Castagneto Carduccin keskiaikainen kylä sijaitsee sisämaassa olevalla kukkulalla. Rannikolla oleva kylä on nimeltään "Marina di Castagneto Carducci". Kunta on saanut nimensä siellä asuneen Giosuè Carduccin mukaan.


title: Neste-asemaketjut

text: Neste-polttonesteiden jakeluketju toimii Suomessa, Virossa, Latviassa, Liettuassa ja Venäjällä. Huoltoasemaketju on lajissaan Suomen laajin. Neste-ketjun omistaa Neste Oyj.


title: Neste-asemaketjut

text: Nesteellä oli Suomessa vuoden 2013 lopussa noin 260 huoltoasemaa ja noin 200 automaattiasemaa. Raskaalle kalustolle oli noin 310 jakelupistettä, joista osa on huolto- tai automaattiasemien yhteydessä.


title: Neste-asemaketjut

text: Virossa, Latviassa ja Pietarin alueella Venäjällä yhtiö on markkinoiden toiseksi suurin toimija, ja Liettuassa se on kolmanneksi suurin. Baltian maissa ja Luoteis-Venäjällä yhtiöllä on yhteensä 230 asemaa.


title: Neste-asemaketjut

text: Neste myy jakeluasemilla kuluttajille pääasiassa bensiiniä, dieseliä ja kevyttä polttoöljyä. Vuonna 2014 yhtiön markkinaosuus bensiinin vähittäismyynnissä Suomessa oli 28,4 (28,2) ja dieselöljyssä 39,2 (39,1) prosenttia. Sulkeissa on vuoden 2013 vastaava osuus.


title: Neste-asemaketjut

text: Neste Oil vaihtoi nimekseen Neste 1. kesäkuuta 2015. Neste Oil -asemat jäivät kuitenkin entiselle nimelleen. Yhtiö perusteli tätä sillä, että Neste Oil -asemat oli vastikään uusittu eikä niiden nimien muuttaminen olisi ollut taloudellista. Yhtiö vaihtoi asemien nimet Nesteeksi huhti-lokakuussa 2016.


title: Neste-asemaketjut

text: Nesteellä on Suomessa useita asemaverkostoja.


title: Neste-asemaketjut

text: Nykyinen Neste-asemaketju syntyi, kun Neste yhdisti Finnoil- ja Union-ketjut ja osti lisäksi Kesoil-ketjun. Neste Express -verkosto korvasi A24- ja Nex-automaattiasemat vuoteen 2010 mennessä.


title: VHL-kausi 2014–2015

text: VHL-kausi 2014–2015 oli Venäjän toiseksi korkeimman sarjatason VHL:n historian viides kausi. Kausi alkoi 8. syyskuuta 2014 ja sarjan mestari ratkesi 23. huhtikuuta 2015. Sarjaan osallistui 24 joukkuetta, mikä oli kaksi vähemmän kuin viime kaudella. VHL:n mestaruuden voitti Toros Neftekamsk, jolle mestaruus oli jo sarjan kolmas.Runkosarjassa joukkueet pelasivat 52 ottelua. 16 parasta joukkuetta etenivät pudotuspeleihin.


title: VHL-kausi 2014–2015

text: Kauden jälkeen palkintogaalassa palkittiin seuraavat henkilöt:


title: Fool’s Complaint

text: Fool's Complaint on yhdysvaltalaisartisti Suzanne Vegan kappale hänen uransa kahdeksannelta, Tales from the Realm of the Queen of Pentacles-studioalbumilta. Sen julkaisi Amanuensis Productions albumin ensimmäisenä singlenä 6. tammikuuta 2014. Kappaleeseen liittyvä sanoitusvideo julkaistiin videopalvelu YouTubessa 5. helmikuuta 2014. Kappale ei ole saavuttanut suurta menestystä, vaan sen ainoa tiedetty listasaavutus on Suomen virallisen radiolistan 92. sija.


title: Fool’s Complaint

text: Digitaalinen lataus


title: Jari Kallio

text: Jari Teppo Juhani Kallio (s. 21. kesäkuuta 1961) on suomalainen kenraalimajuri. Hän on toiminut heinäkuusta 2018 alkaen Maanpuolustuskorkeakoulun rehtorina. Maavoimien operaatiopäällikkönä Kallio toimi vuosina 2017-2018 ja sitä ennen Karjalan Prikaatin komentajana vuosina 2014-2016.


title: Jari Kallio

text: Kallio valmistui Kadettikoulusta v. 1984. Hän on palvellut opetusupseerina, KFOR-joukoissa sekä kolmeen otteeseen Tasavallan presidentin adjutanttina. Ennen Karjalan Prikaatin komentajuutta hän työskenteli Utin Jääkärirykmentissä. Hän on palvellut myös suunnitteluosastolla Pääesikunnassa Helsingissä.


title: Herman Hellner

text: Johan Herman Hellner (1848 Mustasaari – 14. joulukuuta 1942 Helsinki) oli suomalainen kamreeri ja teosofi.


title: Herman Hellner

text: Hellner oli perustamassa 1897 "Helsingin Teosofista kirjastoa" ja hän oli kirjaston puheenjohtaja 1897–1923. Hellner julkaisi myös okkultistisia tutkielmia Kalevalasta. Hänen tätä aihetta käsitellyt kirjoituksensa "Kalevala ett teosofiskt diktvärk" ilmestyi Teosofisk Tidskrift-lehdessä vuonna 1904


title: Herman Hellner

text: Hellner oli naimisissa vuodesta 1891 Matilda (Matty) Sofia Laurellin (1866–1948) kanssa.